«Tashkent Law Spring» форумига ҳаммаси тайёр | NORMA.UZ\n«Tashkent Law Spring» форумига ҳаммаси тайёр\n22 апрель куни бўлиб ўтган брифингда тайёргарлик ишлари тўлиқ якунлангани ҳақида матбуот вакилларига хабар берилди.\n«Tashkent Law Spring» халқаро юридик форуми 25 апрель куни бошланади. Форумдаги асосий саволлардан бири: давлат ва жамиятнинг жадал ўзгариш даврида ҳуқуқ қандай бўлмоғи керак? Дунёнинг 37 мамлакатидан келган қарийб 240 нафар делегат биргаликда унга жавоб излайди. Юридик компаниялар – «The Legal 500» халқаро рейтинги етакчилари ҳам форумда иштирок этишга тайёрликларини изҳор қилдилар.\nФорумнинг амалий дастури «Сифатли бошқарув», «Суд устуворлигини таъминлаш ва суд-ҳуқуқ тизимини ислоҳ қилиш», «Фаол инвестициявий сиёсат» йўналишлари бўйича 17 та дискуссион сессияни ўз ичига олади. «Суд экспертизаси» ва «Нотариат» мавзуларига оид иккита давра суҳбати, шунингдек «Юридик компания бошқаруви: муваффақият сирлари» ва «Инвестиция лойиҳаларини бошқариш» маҳорат дарслари ўтказилиши режалаштирилмоқда.\nФорум дастури, спикерлар ва иштирокчилар ҳақидаги батафсил маълумотлар билан https://tashkentlawspring.uz/uz расмий веб-сайтида танишишингиз мумкин.\nБрифинг ташкилотчиларининг қайд этишича, форум юридик ва бизнес соҳа вакилларида катта қизиқиш уйғотган: 800 нафардан ортиқ иштирокчилар рўйхатдан ўтган, майдонча бундан ортиқ кишини сиғдира олмайди.\nМиллий ва хорижий ОАВнинг 90 дан ортиқ вакили аккредитациядан ўтиб, мазкур тадбирни ёритади. Улар учун барча шароитлар яратилган: зарур техник ускуналар, ёзув-чизув анжомлари ва бепул Wi-Fi бўлган матбуот маркази ташкил этилган. Форумнинг расмий сайти ва ТВ орқали форум ўтказилаётган жойдан тўғридан-тўғри (онлайн) трансляция олиб борилади


1933 йилда квант механикасининг асосчиси, англиялик физик олим Поль Дирак ноёб кашфиёти учун Нобель мукофотига сазовор бўлди. У барча моддаларнинг жуфт ҳолда вужудга келишини исботлаб берди.\n"Аннигиляция ва жуфтларнинг туғилиши" деб аталган бу кашфиёт ҳар қандай модда антимодданинг жуфти эканлигини асослаб берди. Антимодда шу модданинг хоссаларига қарама-қарши хоссаларга эга бўлади. Масалан, модданинг антимоддасига электронларнинг мусбат зарядга, протонларнинг эса манфий зарядга эга бўлиши мисол бўла олади.\nУшбу кашфиёт фанга фақат ўта мураккаб ва нозик асбоб-ускуналар, замонавий илмий назариялар ва узоқ вақт талаб қилган тажрибалар натижасидагина маълум бўлди. Аммо асри саодатда нозил бўлган Қуръони каримда мана бундай оятлар бор:\n"Ер ундириб-ўстирадиган нарсалардан, (одамларнинг) ўзларидан ва яна улар билмайдиган нарсалардан иборат барча жуфтларни яратган (Аллоҳ ҳар қандай айбу нуқсондан) Пок Зотдир". (Ёсин, 36).


Картер: Америка миллатчилик қайтаётганига гувоҳ бўлмоқда - | Hizb-Uzbekiston.info\nHome›АР-РОЯ ГАЗЕТАСИ›Картер: Америка миллатчилик қайтаётганига гувоҳ бўлмоқда\nКартер: Америка миллатчилик қайтаётганига гувоҳ бўлмоқда\nАҚШ собиқ президенти Жимми Картер Америка миллатчилик қайтаётганига гувоҳ бўлмоқда, деди ва ўз тоифасидаги диндор баптистларни жамиятни ўзгартириш ишини қабул қилишга даъват қилди.\nАҚШ собиқ президенти бу сўзларни ўтган пайшанба баптистлар конгресси мезбонлик қилган саммитда айтди. У Атланта штатида уч кун давом этган ва қора танлилар билан оқ танлилар ўртасида ҳамкорлик пайдо қилишга қаратилган айни саммитда маъруза қилди.\nУ айрим оқ танли америкаликлар миллатчиликни кўрган пайтларда, жамиятдаги ўзларининг обрўли мавқеларини йўқотиб қўйишдан қўрқиб, унга сукут қилишни афзал кўришяпти, деди. Картер маърузасида сиёсий фаолияти давомида эътиқод муҳим рол ўйнаганини кўп гапирди. У ҳозир тўқсон бир ёшда бўлиб, ўзи яшайдиган Жоржия штатидаги черковда бир ойда бир неча бор дарс бериб келади. (Скай-Ньюс арабия).\nАҚШ собиқ президенти Жимми Картер сўзлари зимнида чалғитиш мавжуд. У Америка миллатчилик қайтаётганига гувоҳ бўляпти, деди. Аслида эса миллатчилик бу юртда тугатилмаган, тугатилганда эди, қайтмоқда дейиш мумкин бўларди. Йўқ, миллатчилик узоқ вақтдан бери бу юртда сақланиб келмоқда. Америкада миллатига қараб дискриминация қилинаётганини ташкилотлар, бошқармалар, полиция ва бошқалар ҳаммаси тасдиқлашади. Энди, Картернинг диндорлардан жамиятни ўзгартириш ишини қабул қилишга даъват қилаётганига келсак, бу улардан миллатчилик муаммосини ҳал қилишга ҳисса қўшишларини талаб қилаётганини англатади. Демакки, Ғарб ҳазорати миллатчилик масаласини ҳал этишдан ожиз ва ҳал этолмагани сабабли ҳам динга мурожаат қилишга мажбур бўлишяпти. Ҳолбуки, Ғарб ҳазорати динни ҳаётдан ажратиш ақидасига асосланган. Ҳаётдаги энг муҳим ишлар эса инсонларнинг ўзаро муносабатларини тартиблаштиришдир.\nРоя газетасининг 2016 йил 21 сентябр чоршанба кунги 96-сонидан\nСурия мухолафати делегациясида ихтилоф: Унинг сабаби нима ва бу қанчалар жиддий?! Америка армияси Сурия мухолафатининг ўнлаб жангчиларига машқ ўргатмоқда Оқ уй: биз Москва билан Сурия масаласида ҳарбий томонлама мувофиқлашмаймиз Америка Кореяда «THAAD» тизимини жойлаштирмоқда!\nИСЛОМДАГИ БОШҚАРУВ НИЗОМИНИНГ АЖРАЛИБ ТУРАДИГАН ХУСУСИЯТЛАРИ\nВашингтон Бағдодга қўшимча 400 аскар юборади


ФАРЗАНДИНГИЗ СОҒЛОМ БЎЛИШИНИ ИСТАСАНГИЗ?\nЙиғлаётган болани қандай тинчлантириш керак\n- болани овқатлантиришга (кўкрак сути ёки сутли аралашма билан) ҳаракат қилинг;\n- таглиги қуруқлигини текширинг;\n- бола ўзини қулай ва осойишта ҳис қилиши учун эркин ҳолатда қолдиринг;\n- алла айтинг, бирор бир куйни хиргойи қилинг, ёқимли мусиқа ёки болалар ашулалари ёзилган тасмани қўйинг;\n- болалар нозик, мулойим ҳаракатларни ёқтиришади, болани аста-секин қўлингизда кўтариб, рақсга тушишга ёки аравачасига ётқизиб тебратишга ҳаракат қилинг;\n- болани турли ҳолатларда – юзингизни юзига тегизиб, тиззангизга ётқизиб, қўлингизда тебратиб, бағрингизга босиб кўринг;\n- болани болалар тоғорасида чўмилтиринг ёки ўзингиз билан ваннага олиб тушинг;\n- бола терисини енгил ҳаракатлар билан силанг;\n- болани сайр қилишга олиб чиқинг, бу иккалангизга ҳам муҳитни алмаштиришга ва тоза ҳаводан нафас олишга имконият беради.\nБолангизда қуйидаги белгиларни сезсангиз, зудлик билан шифокорга мурожаат қилинг:\n1. Кучли безовталаниш ёки сабабсиз тинмай йиғлаганда;\n2. Тана ҳарорати 38 даража ва ундан баланд бўлганда;\n3. Иштаҳа йўқлигида;\n5. Ич кетиши.\nБаъзида аёллар кўкрак билан боқа олмайди. Бундай ҳолларда педиатр билан болага мўлжалланган озиқ-овқат ва сутли аралашмаларнинг қайси бири айнан фарзандингизга тўғри келишини маслаҳатлашинг. Болаларнинг кўпчилиги сутли аралашмаларни муаммоларсиз истеъмол қилади. Баъзан сунъий овқатлантиришда бола ичагида газлар тўпланиши, нажаси суюқ келиши ёки овқатланганидан сўнг ўқчиш ҳоллари кузатилади. Бунда аралашмаларнинг бошқа туридан фойдаланиб кўринг. Масалан, сигир сути асосидаги аралашмалар ўрнига соя сути асосида тайёрланган аралашма ишлатинг. Бола қорнини бир суткада 8-10 марта тўйдирасиз. Ҳар овқатлантириш пайтида бола билан гаплашинг, куйланг. У билан ўтган ҳар дақиқадан лаззатланинг.\n1-6-ойлар. Дастлабки 4-6 ой давомида болага она сути (ёки таркибида она сутига тенг бўлган моддаларга бой сунъий озуқалар)дан бошқа ҳеч нарса берманг.\n6-12-ойлар. Боланинг асосий овқати она сути бўлиши билан бирга, унга аста-секин эзилиб пишган гуруч, картошка, товуқ гўшти, қўй гўшти, ловия, мош ҳам беришингиз мумкин.\n8-ойларга келиб болангиз турли хил овқатлар ея оладиган бўлади. Сиз билан бир хил таомлар ейди, фақат унга овқатни яхшилаб майдалаб оз миқдорда беришингиз керак бўлади. Болага ширинликлар, шўр ва зираворли овқатлар берманг.\nТуғилгандан кейин қоладиган киндик тизимчаси тахминан 2-3 см бўлиб, у аста-секин қаттиқлашади, қурийди ва тўқ рангли тусга киради. Бу тизимча 10-14 кун давомида тушиб кетади. Киндик тизимчаси тушиб кетгунга қадар болани фақат губка билангина ювинтириш мумкин.\nБурун битиб қолиши\nКўпчилик ота-оналарни фарзандининг бурнидаги шилимшиқ ажралмалар безовта қилади. Аксириш ва буруннинг тўлиб қолиши – янги туғилган чақалоқлар орасида тез-тез учраб турадиган ҳолдир. Бу бир неча ҳафта давом этиши мумкин. Агарда буруннинг ёпиқлиги болани овқатлантиришга халақит берса ёки иситмаси ошиши билан кечса, шифокорни таклиф қилинг.\nЯнги туғилган чақалоқларнинг 60 фоизида учинчи-бешинчи кунлари териси сарғишроқ тусга киради. Физиологик сариқликнинг бу кўриниши нормал ҳол ҳисобланади. Болага бачадон ичида бўлган даврда уни туғилганидан кейинги даврига нисбатан кўпроқ миқдорда қизил қон ҳужайралари керак бўлади. Ортиб қолган қон ҳужайралари парчаланганда улар билирубин деб номланувчи сариқ модда ишлаб чиқаради. Чақалоқ жигари ишлаб чиқилган билирубинни тез чиқариб ташлаш даражаси ривожланмаганлиги сабабли унинг териси сариқ тусга киради. Одатда бу ҳол 10 кунгина давом этади.\nБоланинг сезги аъзолари\nЯнги туғилган чақалоқ ота-онаси билан бўлишни ёқтиради. У йиғлаганда аста-секин тебратишларини хуш кўради. Болани шундай тутингки, у юзингизни кўра олсин. Чақалоқ юзингизга, айниқса кўзларингизга тикилиб қарайди. Овозингиз эшитилганда бошини буриб тинглайди. Бола ёнингизда ўзини хотиржам ва осойишта ҳис қилиши учун доимо унинг ёнида бўлишга, таглиги ҳўл бўлганда ёки қорни оч қолганда ўз вақтида керакли чора кўришга ҳаракат қилинг.\nБадан билан ҳис қилиш\nЧақалоқда бадан билан ҳис қилиш ниҳоятда ривожланган бўлади. Болага унинг терисини силаш ёки уқалаш жуда ёқади. Уни кўтарганингизда ёки бағрингизга босганингизда у камроқ йиғлайди.\nБола ўзининг юзидан 20-30 см узоқликда бўлган буюмларни яхши кўра олади. Шунга қарамасдан, у турли хил буюмлардан кўра одам юзини синчиклаб томоша қилишни афзал кўради. Янги туғилган чақалоқ ҳали бир неча ҳафта давомида рангларни ажрата олмаслиги сабабли оқ-қора нақшларни томоша қилишни жуда ёқтиради.\nБола кутилмаган кескин товушлардан бутун вужуди билан таъсирланади. У мустақил равишда талаффуз қиладиган биринчи товушлар розилигини англатади. Одатда бундай товушлар эркалатишларингизга жавобан ишлатилади. Сизнинг овқатлантираётганда, таглигини алмаштирганда, чўмилтириб ўйнатгандаги гапларингизни тинглаб, гапиришни ўргана бошлайди.\nФарзандингизни туғилганидан ўн уч ойлик бўлгунча тўғри ривожланаётганини қуйидаги жадвал билан солиштириб боринг. Ушбу жадвал бўйича фарзандингизни мунтазам кузатиб, бирон-бир ўзгариш сезсангиз, зудлик билан участка педиатрига мурожаат қилинг.\nФарзандингизни ўз вақтида эмлаш катта аҳамиятга эга. Чунки эмланган болаларда юқумли касалликлар билан касалланиш хавфи жуда юқори бўлади. Қуйидаги жадвалда фарзандингиз учун зарур бўлган барча эмлашлар ва уларнинг вақти кўрсатилган.\n№ 21, 28.05.2010 « орқага


НАМАНГАН – “Аҳоли ўн йилдан бери ёнидан пул сарфлаб йўлга шағал тўкиб келади”\n18 январ 2020, Тошкент вақти: 20:31\nНАМАНГАН. “Наманган шаҳри Янги Замин МФЙ 9-Шаҳрасабз кўчасидан ёзмоқдамиз. Кўчамизга ўн йилдан бери мингдан ортиқ машинада шағал тўкдик. Чунки ҳудуд чуқурликдан иборат эди. Йўлларимиз иссиқ кунларда чанг-тўзон, ёмғирли кунларда лой. Аҳоли ўз ёнидан пул сарфлаб 10 йилдан бери йўлга шағал тўкиб келади. Мутасадди ташкилотлар энди асфальт қилиб берсин”.\n(Бу хабар Озодликка 2 сентябрь куни келган.)


6 ойда Ўзбекистон бўйлаб йиғилган солиқларнинг ярмидан кўпини йирик компаниялар тўлаган – ДСҚ\nЙирик солиқ тўловчилар Республика бўйлаб 2021 йилнинг 6 ойида йиғилган солиқларнинг 66,2 фоизини тўлаган. Уларнинг сони бугунги кунда 1000 дан ошган.\n2021 йилнинг ярмида бюджетга йиғилган солиқларнинг ярмидан кўпроғини “йирик солиқ тўловчилар” рўйхатига кирувчи юридик шахслар тўлаган. Бу ҳақда Давлат солиқ қўмитаси бошқарма бошлиғи ўринбосари Дилдора Ҳошимова AОКAда бўлиб ўтган брифингда маълум қилди.\nУнинг сўзларига кўра, 2021 йилнинг иккинчи чорак даври якунига кўра, Ўзбекистонда йирик солиқ тўловчилар сони 1124 тани ташкил этмоқда. 2021 йилнинг биринчи ярмида йирик солиқ тўловчилар томонидан тўланган солиқлар жами солиқ тушумларининг 66,2 фоизини ташкил этган.\nТаққослаш учун, 2019 йилда бу кўрсаткич 63,4 фоиз, 2020 йилда эса 65,3 фоиз бўлган.\nМаълумотларга кўра, 2021 йилнинг 6 ойида ўзбекистонликлар 61,4 трлн сўм солиқ тўлаган, шундан 66,2 фоизи, яъни 40,6 трлн сўми йирик солиқ тўловчилар ҳиссасига тўғри келмоқда.\nЙирик солиқ тўловчиларнинг солиқларни ўз вақтида тўлашини Давлат солиқ қўмитаси ҳузуридаги Йирик солиқ тўловчилар бўйича ҳудудлараро давлат солиқ инспекцияси назорат қилади. Бу орган 2018 йилда Президент қарорига мувофиқ ташкил этилган.\nAввалроқ жорий йилнинг январ-июн ойларида давлат бюджети даромадлари 74,9 трлн сўмни ташкил этгани хабар қилинганди.\nБу миқдор ўтган йилнинг мос даврига нисбатан 16,7 трлн сўмга кўпроқ дегани. Деярли барча солиқ тушумларида ўсиш кузатилган.\n«Бир нечта cолиқ ҳисоботларини кечиктирган солиқ тўловчилар жаримага тортилмайди» – ДСҚ\n1 июлдан маҳсулотларнинг 17 рақамли идентификация коди жорий қилинади


Қўриқхона ҳудудида мол боққанлар жазоланди. Шунга йўл қўйиб берганлар ким?\nИжтимоий тармоқларда "Ҳисор" давлат қўриқхонаси ҳудудида ноқонуний равишда чорва моллари боқилаётганлиги ҳақида маълумотлар тарқалди.\nМазкур хабарлар юзасидан Экология ва атроф-муҳитни муҳофаза қилиш давлат қўмитаси ўз муносабатини билдирди.\n"Ҳисор" давлат қўриқхонаси раҳбари Ғ.Янгибоевнинг айтишича, ҳақиқатан ҳам қўриқланадиган ҳудудда чорва моллари боқилган бўлиб, ҳозирги кунда тегишли тартибда ҳужжатлар расмийлаштирилиб, чўпон Э.А. табиатга келтирган зарар учун жаримага тортилган ҳамда қўриқхона назоратчиларига "ҳайфсан" жазоси берилган.\n- Вилоят экология ва атроф-муҳитни муҳофаза қилиш бошқармаси инспекторлари назорат рейд тадбирлари ўтказди, - дейди қўриқхона раҳбари. - Қўриқхона ходими бўладими, инспектор бўладими, барчамизнинг мақсадимиз, вазифамиз битта, яъни атроф-муҳитни асраб-авайлаш ҳамда келгуси авлодларга етказишдир.\nМақсад шундай, лекин қўриқхона ҳудудига чорва моллари киритилиши ва боқилишига фақатгина назоратчиларнинг бепарволиги сабаб бўлмагандир?!\nБиринчидан, одамлар кўздан пана тутиш мумкин бўлган тўрт-беш молдан иборат сурувни ўтлатиш учун ҳали қори турган чўққиларгача ҳайдаб боришмайди.\nИккинчидан, қўриқхонанинг ўша ҳудудига катта сурувларни пинҳон тарзда тонгда киритиб, шу куни кечга қадар чиқариб кетиш учун ҳайдаб борадиган аҳмоқ чўпон йўқ. Яъниким, бу иш улар учун "невыгодно" ва бундай ҳаракатни тоғли, ягона сўқмоқ орқали юриладиган шароитда бошқалардан, хусусан, қўриқхона ишчиларидан яширин тарзда амалга ошириш имконсиз.\nАна шу тарзда мулоҳаза қилган киши қўриқланадиган ҳудудга "яширин" мол ҳайдаб чиққан чўпон ва буни "кўрмай қолган" қўриқхона инспекторлари жазоланиб, баҳонада қолганлар сувдан қуруқ чиққанига ишора берса, асоси бор деб тан олаверинг!


Рамазон бизни ўзгартиради! — Ko'kaldosh\n06.05.2019 / - Мақолалар, Тавсия\nРамазон бизни ўзгартиради!\nАллоҳ таолога беадад ҳамду санолар бўлсинки, бизни муборак Рамазон ойига етказди ва аввали раҳмат, ўртаси мағфират ва охири Дўзах оловидан халос бўлиш ойи неъмати билан ризқлантирди. Қанча инсонлар бор ушбу кунгача етиб кела олмади. Аммо, бизни Аллоҳ таоло шундай шараф билан сийлади. Бу учун Аллоҳ субҳанаҳу ва таолога ҳамду санолар бўлсин!\nУшбу ойнинг фазилатини зикр этиш учун Аллоҳ таолонинг қуйидаги каломининг ўзини келтириш кифоя қилади:\nРамазон, унда Қуръон нозил бўлгандир (Бақара сураси 185-оят).\nБутун мусулмон умматини ҳидоят йўлига бошлашлик учун нозил қилинган Қуръони карим ушбу ойда нозил қилингандир. Албатта, ушбу ой мусулмон уммати учун яхшиликларни кўпайтирадиган, Аллоҳ таолога қурбат ҳосил қиладиган, нафсни тарбиялайдиган, маъсиятдан тоатга ва фасоддан ислоҳга ўтадиган баракали ой ҳисобланади.\nРамазон бизни ўзгартирсин! Чунки, бу ойда раҳмат ва баракалар мўлу-кўл бўлади. Раҳмат эса бутун мусулмонларни қамраб олади, фақатгина якка бир кишини эмас!\nРасулуллоҳ соллаллоҳу алайҳи васаллам: «Беш маҳал намоз ва жума кейинги жумагача, Рамазон кейинги Рамазонгача орадаги (гуноҳ)ларга каффоратдир, агар киши гуноҳи кабиралардан сақланган бўлса», дер эдилар. (Муслим ривоят қилган).\nИмом Термизий роҳимаҳуллоҳнинг “Сунан”ларида келади, Абу Ҳурайра розияллоҳу анҳудан ривоят қилинади: Расулуллоҳ соллаллоҳу алайҳи васаллам шундай марҳамат қилдилар: “Бурни ерга ишқалансин! Унинг ҳузурида менинг номим зикр этилиб, саловат айтмаган кишини. Бурни ерга ишқалансин! Рамазонга кириб, ундан (гуноҳлари) кечирилмай чиққан кишини. Бурни ерга ишқалансин! Ота-онасини катталик чоғида топиб, Жаннатга кирмаган кишини”.\nКўрдим, гуноҳлар қалбни ўлдирар,\nУнда бардавомлик хорлик келтирар.\nГуноҳларни тарк этиш қалблар ҳаёти,\nНафсга бўйсунмаслик киши нажоти!\nРасулуллоҳ соллаллоҳу алайҳи васаллам: «Ким Рамазон рўзасини иймон билан, савоб умидида тутса, унинг ўтган гуноҳлари мағфират қилинади. Ким қадр кечасини иймон билан, савоб умидида ибодат билан ўтказса, унинг ўтган гуноҳлари мағфират қилинади,» дедилар. (Муттафақун алайҳ)\nРасулуллоҳ соллаллоҳу алайҳи васаллам: «Ким Рамазонда фарзлигига ишониб, савоб умидида рўза тутса, уни аввалги гуноҳи кечирилади», дедилар. (Муттафақун алайҳ)\nҲасан Басрий айтадилар: «Халойиқ тоат-ибодатда мусобақалашиши учун Рамазон ойини Аллоҳ таоло мусобақа майдони қилди. Бир қавм у мусобақада ғалаба қозонди, бошқа бир қавм ортда қолиб, енгилди».\nИшонч ҳосил қилайлик, ушбу кунларни бизнинг тавба қиладиган ва ўз ҳолатларимизни тўғирлаб, Роббимиз билан алоқамизни мустаҳкамлайдиган кунлар олдида турибмиз.\nАллоҳ таоло ушбу ойда қиладиган ибодатларимизни Ўз даргоҳида ҳусни мақбул айласин!\n4-курс талабаси Абдуссамиъ Эргашев тайёрлади\nМол дунёга нуқсон етиши ва мусибатларга сабр қилиш ҳақида\nСилаи раҳмнинг фазилати\n“Кўкалдош” ўрта махсус ислом билим юртида Республикамиз Мустақиллигининг 28 йиллик байрамини нишонлашга пухта тайёргарлик кўриш мақсадида умумхалқ хайрия хашари ўтказилди


Тушовланган руҳ муқаррар жар ёқасида туради – HURRIYAT\nТушовланган руҳ муқаррар жар ёқасида туради\n2 hafta oldin Behzod 169\nКасбим тақозосиданми ёки мен ҳам бир оиланинг бекаси бўлганимданми, нима бўлганда ҳам атрофимдаги аёлларнинг ҳаётини, турмуш тарзини беихтиёр кузатаман. Имкон қадар яқиндан ўрганишга ҳаракат қиламан.\nАммо кузатишларим сабаб, юрагимда айрим пайтлари ҳавас, баъзан эса ачиниш ҳисси кечади. Албатта, оилада ҳам, касбида ҳам омади келган, касбида унум бўлган аёлларга ҳавас қилса арзийди. Биламан, улар ана шундай даражага тинимсиз ўқиб-ўрганиши, амалдаги меҳнатлари эвазига эришган. Лекин ҳаётда анча қийналиб яшаётган аёлларни кўриб, бу ҳолга тушишига ўзларининг илмсизлиги, ҳаракатсизлиги, энг ёмони, ҳафсаласизлиги сабаб бўлган, деб ўйлайман.\nНазаримда, баъзи хонадон соҳибаларининг илмий салоҳияти ўзига етарли, шарқ аёлига хос фазилатларга эга, ташқаридан қараганда, ҳавас қилгулик оиласи бордек туюлади. Агар яқинроқ бориб разм солинса, бутунлай бошқа муҳитда яшаётганига гувоҳ бўласиз. Масалан, улар ҳаётда ҳашамда яшашни ёқтиришади, тинимсиз меҳнат қилиб пул топади. Аммо топган маблағини кераксиз ҳо-ю ҳавасга сарфлашади. Оқибатда улар маиший муаммолар гирдобида қолиб, қийналиб яшаётган аёллар эканлиги маълум бўлади…\nБир аёлни танийман. У ҳаётида кўп жабр кўрган, иқтисодий аҳволи ҳамин қадар, уч фарзанднинг онаси. Бунинг устига ёлғиз аёл. Турмуш ўртоғи анча йил олдин оиласидан воз кечган. Аммо ҳаётнинг ҳар қанча машаққатлари, қийинчиликлари бу аёлни “синдира” олмади. У ёлланма ишчи эди. Вақт топди дегунча ўқиб, тайёргарлик кўрди. Олий маълумотли бўлиб, ҳатто илмий даражага ҳам эришди. Айни кунда нуфузли ташкилотда ишлайди.\nАйтишларига қараганда, оиласини ташлаб, енгил ҳаётни танлаган эр бугун қаттиқ пушаймонда экан. Яна ким билади дейсиз…\nЛекин “Шамол бўлмаса дарахтнинг учи қимирламайди”, деганларидек, минг афсуски, бугун ҳам ана шунга ўхшаш баъзи оилалар “жар ёқасида” турибди. Ажралишлар кун сайин кўпайиб бораяпти. Аммо аёл бир нарсани унутмаслиги керак: “Йўқ, бундай яшаб бўлмайди, тамом, ҳаммасига нуқта қўяман”, дейишдан олдин оқибатини бирров ўйлаб кўриш зарар қилмайди. Турмушда ажралиш осон эмас, икки кўнгилнинг дарз кетиши ва қайта бутланмаслигини ўйлаб кўриш лозим.\nАфсуски, мана шу қарорни қабул қилаётган инсонларнинг ҳаммаси ҳам ўз хатоларини вақтида тушуниб етаяптимикин. Айтишади-ку, “Тоғлардан йироқлашганинг сари уларнинг нақадар улуғворлигини ҳис қиласан”, деб. Афсуски, инсон зоти то бир нарсани йўқотмагунича унинг қадрига етавермайди-да. Оила барбод бўлгандан кейингина хатолар аён бўла бошлайди.\nҲаётнинг аччиқ ҳақиқати шундай: умрини асрашни билмаган умридан, мол-дунёсини асрашни билмаган мол-дунёсидан ажралади. Бугунги кунда дунё миқёсидаги энг катта муаммолардан бири ҳам ажримлар, қолаверса, унинг жабрдийдасига айланган ва айланаётган гўдаклар, ожиза аёллардир.\nНачора, бу ҳолат ҳанузгача долзарблигича ечимини кутаётган муаммолардан бири бўлиб турибди. Тўғри, давлатимиз томонидан масалани ижобий ҳал этиш мақсадида қонун ва қарорлар ишлаб чиқилмоқда, қолаверса, масаланинг қайси жиҳатларига кўпроқ аҳамият беришимиз лозимлиги, аёлларнинг бу каби ачинарли ҳолатга тушиб қолишига кўпроқ ким айбдор, бу борада қўни-қўшни, маҳалла-кўйнинг таъсирчан кучи, буларнинг бари эътибордан четда қолгани йўқ.\nЖумладан, Республика Маҳалла ва оилани қўллаб-қувватлаш вазирлиги ташкил этилди. Эндиликда аёлларнинг ҳуқуқлари бузилишининг олди олинади, қулай шарт-шароитлар яратилади, деб умид билан кутилмоқда. Аммо ижобий натижалар ҳали кўринганича йўқ. Шунингдек, гендер масалалари бўйича статистик маълумотларни тўплаш, таҳлил ва мониторинг қилиш бўйича – “gender.stat.uz” сайти ташкил этилган. Ўзбекистон парламенти ҳам инсон ҳуқуқларига, гендер масалаларига ва тинчлик ва хавфсизликка риоя қилмасдан барқарор ривожланишга эришиб бўлмайди, деган фикрга қўшилади. Бу масалалар расмиятчилик, амалда натижаси бўлиши керак.\nКузатишлардан маълумки, ҳар қандай одам имконият топдим дегунча юксакликка, камолот сари интилади. Аммо шароит ва имконияти бўлмаса-чи, кимдир томонидан тазйиқда яшаса-чи, унинг ўзи ҳам атроф-муҳит таъсирида тубанлашиб боради. Эътиборсиз қолдирилган ҳар қандай нарсани ғубор босади. Айтадилар-ку: “Эркинлиги тушовланган руҳ муқаррар жар ёқасида тургандай ҳис қилади ўзини”, деб. Ахир омад, бахт, мустаҳкам соғликка, маълум маънода, эркинлик, рағбат эвазига эришилади.\nПрезидентимиз: “Хотин-қизлар жамиятда ўз ўрнини топиши, қадрли ва азиз бўлиши учун уларни ор-номусли, ғурурли эркаклар ва маҳалла-кўй қўллаб-қувватлаши керак”, деган эди. Биз биргина мана шу фикр атрофида мулоҳаза юритсак, ҳаракатларимиз шунга монанд бўлса, айрим оилаларда кечаётган кўплаб муаммоларга ечим топилади, албатта.\nҚадимдан халқимизда бир ҳикматли ибора бор: “Аёл йиғлаган юртда ор йиғлайди”. Мен эса: “Аёли йиғлаган оилада бахт бўлмайди”, дегим келади. Сабаби, оила жамиятимизнинг асл қўрғонилигини ҳаммамиз яхши биламиз. Шундай экан ана шу асл қўрғонда барқарорлик, тинчлик, меҳр-оқибат устун бўлиши лозим.\nPrevious Янгича дунёқарашга эскича тарғиботми?\nNext Қўшма сўзларни қўшмаймизми?


Ўзбекистоннинг тоғли ҳудудида жойлашган бўлиб, ўзининг соф ҳавоси билан ҳар қандай дардга даво бўла оладиган маскандир.\nАндижон вилоятининг сўлим гўшасида денгиз сатҳидан 850 м баландликда бўлган ушбу ҳудуд ўзининг кислород билан тўйинган, ионлаштирилган ҳавоси билан айниқса юқори ва қуйи нафас йўллари, асаб тизими, юрак қон-томир касалликларини даволашда айни муддао саналади.\nБу ернинг ҳаво ҳарорати вилоятнинг бошқа туманларидан тубдан фарқ қилиб, ўртача ҳарорат 5-7 даража паст, доимий равишда енгил шамол эсиб туради. Шамолнинг максимал тезлиги ёз мавсумида 15-20 м/с, қишда эса 8-10 м/с ни ташкил қилади.\nСифатли жиҳозланиши ҳамда иқлим шароитларига кўра нафақат Андижон балки Фарғона водийсида ягона саналган мазкур мажмуада сиз қисқа фурсатларда саломатлигингизни тиклабгина қолмай, мароқли ҳордиқ ҳам чиқаришингиз мумкин бўлади. Замонавий ускуна ва малакали ходимлар хизмати эса бу ердаги вақтингиз сермазмун ўтишини таъминлайди.\nФизиотерапия муолажалари иммунитетни кўтаради\nСанаторияда фитотерапия сифатида «Кедр бочкаси» да муолажалар ва фитодамламаларни ичириш қўлланади.\nУшбу шифобахш усул бўлиб, гидротерапия усулларидан бири, кучли сув оқими билан бир неча метр масофадан сув массаси билан массаж қилишдир.\nбарча даволаш турлари


КЕЛАЖАК УЧУН ОЗОН ҚАТЛАМИНИ САҚЛАЙЛИК » Навоий шахар хокимлиги расмий сайти » Официальный сайт хокимията г.Навои » Official site of Municipality of the city Navoi\nНавоий шахар хокимлиги расмий сайти » Navoiy shahri » Yangiliklar » КЕЛАЖАК УЧУН ОЗОН ҚАТЛАМИНИ САҚЛАЙЛИК\n11-11-2014 08:52 Navoiy shahri » Yangiliklar\nДилфуза АҲМЕДОВА, вилоят табиатни муҳофаза\nқилиш қўмитаси мутахассиси.\nБарчамиз кейинги йилларда атмосфера таркибида бўлган озон қатламини ҳимоя\nқилиш борасида давом этаётган глобал уринишлар ҳақида кўп эшитганмиз.\nСўнгги ўн йилликларда фан-техника ва саноат ишлаб чиқариши тараққий этиб, хлорнинг сунъий органик қоришмалари, газларнинг галоген бирикмалари, саноат кимё воситаларининг кенг тарқалган мажмуи – хлорфторуглерод (ХФУ) ва бромфторуглерод (БФУ) ташламалари катта миқдорда атмосферага чиқарилиши натижасида озон емирувчи моддалар кўпайди.\nАтмосфера озонининг 10 фоизга яқини тропосферада, қолган 90 фоизи унинг юқори қатлами ва стратосферада жойлашган. Озон қатлами қуёшдан келаётган ультрабинафша нурларининг қарийб 93-99 фоизини тутиб қолади. Шу боис унинг емирилиши ва камайиб кетиши нафақат табиатга, ўсимлик ва ҳайвонот оламига, балки инсоният соғлигига ҳам катта зарар етказади.\nКундалик ҳаётимизда озонни емирувчи моддаларга кўп дуч келамиз. Жумладан, совутгич техникалари, ҳавони кондиционерлаш (салқинлатиш) қурилмалари, ўт ўчириш воситалари, аэрозоль баллончалар ва бошқа шу каби айрим моддаларда кўп учрайди. Ер юзида ультрабинафша нурланишининг ўсиши кўплаб экологик муаммоларни келтириб чиқаради. Хусусан, терининг зарарланиши, эрта қариш, кўзнинг кўриш қобилияти пасайиши, тери саратони касалликлари кўпайишига, одам иммун тизими заифлашиши, қишлоқ хўжалик экинлари зарарланишига, шу жумладан, фотосинтез жараёнининг бузилишига ҳам олиб келади.\nЖаҳон миқёсида 1985 йилда Озон қатламини муҳофаза қилиш тўғрисидаги Вена конвенцияси ва 1987 йилда Озон қатламини емирувчи моддалар бўйича Монреал протоколи ишлаб чиқилди. Бугунги кунда Монреал протоколи 197 мамлакат томонидан ратификацияланди. Маълумотларга қараганда, Монреал протоколига аъзо давлатларда 1987 йилда емирувчи моддаларни ишлаб чиқариш 1,8 миллион тоннадан ортиқни ташкил қилган бўлса, 2010 йилнинг охирларида мазкур кўрсаткич тахминан 45000 тоннага камайди. 2011 йилга келиб, ривожланаётган мамлакатларда турли маҳсулотларни ишлаб чиқаришда фойдаланилган 260 минг тоннадан ортиқ озон емирувчи моддаларга бўлган доимий эҳтиёж бартараф этилди.\nРеспубликамиз ҳам озон қатламини муҳофаза қилиш ишларига ўз ҳиссасини қўшиб келмоқда.


Эмомали Раҳмон: 80 фоиз тожик муҳожири Россияда ишлаш учун кетолмади\nТожикистон президенти Эмомали Раҳмон 2020 йилда коронавирус пандемияси туфайли тожикистонлик муҳожирларнинг қарийб 80 фоизи чет элга ишлаш учун боролмаётганлигини айтди.\nПарламентга қилган мурожаатида президент чет элда иш излаб келган 460 минг муҳожирдан фақат 111 минг тожикистонлик чиқиб кетишга қодирлигини айтди.\nРаҳмон мигрантлар учун иш жойлари мамлакат ичида — саноат ва қишлоқ хўжалигида ҳам таъминланиши мумкин деб ҳисоблайди. Бироқ, муҳожирларнинг ўзлари ўзларининг оғир аҳволлари ҳақида гапиришади ва Россия билан 2020 йил мартидан бери ёпиқ бўлган чегараларнинг очилишини кутмоқдалар.\nШунингдек, Россия ва Тожикистон ҳукуматлари 400 дан ортиқ тожик фуқаролари учун Иркутскка меҳнат миграцияси учун чиқиш дастурини тайёрлагани маълум бўлди. Яқин кунларда бир гуруҳ мигрантлар қурилиш соҳасида ишлаш учун шаҳарга келиши керак.\nНорасмий маълумотларга кўра, ҳар йили бир миллиондан ортиқ тожикистонлик фуқаролар иш излаб Россия Федерациясига жўнаб кетишади. Бироқ, коронавирус пандемияси туфайли юз минглаб муҳожирлар иш учун кетолмай қолишди.\nТожикистон ҳукумати бу ўтган йили пул ўтказмаларининг пасайишига ва Тожикистонда камбағал оилалар сонининг кўпайишига олиб келганини тан олади.


20:10 / 27.09.2017\nМадриднинг «Реал» клуби Европа чемпионлар лигаси гуруҳ босқичи иккинчи турида Дортмунднинг «Боруссия» клубига ҳеч қандай имконият қолдирмади - 3:1.\n«Реал»га қарши ўйингача «Боруссия» Бундеслигада 6 ўйин ўтказганди. Дортмундликлар Германия чемпионати турнир жадвалида пешқадам, жамоа бир неча етакчилар тарк этган бўлсада, рақиблар осонлик билан таслим этилмоқда. Мавсум стартида фақат битта гол ўтказилди, иккинчи гол эса Менхенгладбахнинг «Боруссия»сига қарши кечган ва 6:1 ҳисобидаги ғалаба билан якунланган учрашувда.\nАммо жамоа халқаро майдонда бутунлай бошқача жамоага айланиб қолди. «Уэмбли»да ўтказилган учта голни тасодиф сифатида қараш мумкин эди, бу ўйинда Кейн индивидуал маҳоратини намойиш этди, аммо иккинчи турдаги ўйин саволлар пайдо қилди: сабаблар нимада?..\nБунга қисқача жавоб бериш ҳам мумкин. Бу «Реал» ва Криштиану Роналду. «Реал» ЕЧЛ гуруҳ босқичларидаги охирги мағлубиятини «Боруссия»дан қабул қилиб олганди. Бу 5 йил муқаддам, 2012 йилнинг октябрида рўй берган. Роналду кечаги ўйинга тетик ҳолатда етиб келди, у примерада дисквалификация ўтади, кейин ички чемпионатда кучсиз рақибларга қарши ўйнади, халқаро майдонда эса Фарер ороллари ва АПОЭЛ клубларига қарши ўйинларда голлар урганди.\n«Боруссия»нинг бахтига қарши, одамларнинг хотираси қисқа ва улар «Сигнал Идуна Парк»да «Реал»га қарши 6 ўйиндан иборат мағлубиятсиз серияни унутишади. Зидан жамоаси бу серияни ишонч билан йўққа чиқарди, шу билан бирга турнирнинг гуруҳ босқичида мағлубиятсиз ўйинлари сонини 29тага етказди.\nРоналду Испания чемпионатидаги ўйинларда йўқолиб қолиши мумкин, у «Бетис» ва «Алавес»га қарши ўйинларда гол ура олмади, аммо у катта ўйинлар олдидан «уйғонади».\nУ Чемпионлар лигасидаги охирги 6 ўйинда 14 гол (!) урди. Бу самарадорлик орқали Лео Месси билан ЕЧЛда гол уриш пойгасида илгарилаб кетмоқда. У дисквалификациялар туфайли ўйинларни ўтказиб юборган ва примерада ҳали гол урмаган бўлсада, жамоа тўпурари.\nКриштиану ўзининг севимли турнирида ҳамиша натижа кўрсатган. Роналду Чемпионлар лигаси ўйинларида берган охирги 7 зарбасидан 6тасини голга айлантира олган. У «Реал» сафидаги юбилей - 400-ўйинни кутилганидан ҳам яхши ўтказди.\nРоналду ва Бэйл тандеми ишлай бошлади.\nЭнди жамоани 3-турда «Тоттенҳэм»га қарши ўйин кутади. Мадридликлар учун бу рақиб қулай рақиб дейиш мумкин. Жамоаларнинг охирги учрашувида «Реал» Лондонда 4:0 ҳисобида ғалаба қозонганди. «Боруссия»га қарши иккинчи ўйин Мадридда ўтиши ҳисобга олинса, гуруҳдан чиқиш муаммо бўлмайди. Шундан кейин Зайнидин Зидан дружинаси Чемпионлар Лигасида қаторасига учинчи марта ғолиб бўлиш учун йўлга чиқади.\nРеал Боруссия Европа чемпионлар лигаси


Буюк имомларга қаратилган маломатларни бартараф этиш (10)\nBy Исмоил Муҳаммад Яъқуб on 02/25/2019 БУЮК ИМОМЛАР ҲИМОЯСИ МАҚОЛАЛАР\nКейин у (ҳадислар) иккига – далолати қатъий ҳадис ва далолати қатъий бўлмаган зоҳир ҳадисга бўлинади:\n1) далолати қатъий ҳадис санади ҳам, матни ҳам қатъий бўлган, Расулуллоҳ соллаллоҳу алайҳи ва саллам уни айтганларига ва у билан айни шу маънони кўзда тутганларига аниқ ишонилган ҳадисдир. У ҳадис тақозо этган нарсага амал қилиш вожиб. Бу ҳақда уламолар ўртасида ҳеч қандай хилоф йўқ. Фақат баъзи хабарлар хусусида санади қатъийми, қатъий эмасми, далолати қатъийми, қатъий эмасми, деган ихтилофлар бор. Мисол учун, уммат қабул этиб, тасдиқлаган ёки унга амал қилишга иттифоқ қилган хабари воҳид (бир кишининг ёки озчиликнинг хабари) ҳақидаги ихтилофлар шу жумладан. Кўпчилик фуқаҳо ва мутакаллимлар (яъни илми калом аҳли) наздида хабари воҳид илмни ифодалайди, мутакаллимлардан баъзи тоифалари фикрича эса, илмни ифодаламайди.\nШунингдек, бир-бирини тасдиқлайдиган бир неча йўл билан, махсус кишилардан ривоят қилинган хабар (ҳадис) ўша йўлларни ва ўша хабар берувчиларнинг ҳолини ҳамда хабар атрофидаги қарина (далил-исбот)ларни билган одам учун яқийн (аниқ, қатъий) илмни ифодалайди, у маълумотларни билмаган кишида эса бу хабар хусусида яқийн илм бўлмайди.\nШунинг учун ҳадис илмида забардаст ва шу соҳада чуқур илмга эга бўлган уламолар баъзи хабарлар (ҳадислар) ҳақида тўла ишончга эга бўлгани ҳолда бошқа уламолар нафақат уни тўғри деб билади, ҳатто тўғри эканини ўйламайдилар ҳам. Бунинг сабаби, хабар (ҳадис) гоҳо хабар берувчиларнинг кўплигидан, гоҳо уларнинг сифатларидан, гоҳо уни етказиш услубидан, гоҳо хабар берилган кишининг уни идрок этишидан, гоҳо хабар берилган ишнинг ўзидан келиб чиқиб илмни ифода қилади. Баъзан оз сонли кишиларнинг хабарлари ҳам – уларнинг диёнатлари, ёлғон гапириш ё хато қилиш борасида шубҳага ўрин қолдирмайдиган кучли ҳофизалари туфайли – илмни ифодалайди, улардан бир неча баробар кўп бўлган кишиларнинг хабарлари эса баъзан илмни ифода қилмайди. Бу нарса мутлақ ҳақиқат бўлиб, жумҳур фуқаҳою муҳаддисларнинг ва бир неча мутакаллим тоифаларнинг сўзларидир.\nБаъзи мутакаллим тоифалар ва айрим фуқаҳолар фикрига кўра, бир масалада неча адад кишининг хабари илмни ифода қилган бўлса, бошқа ҳар қандай масалада ҳам шунча ададдаги кишининг хабари илмни ифода қилади. Бу қатъиян ботил сўздир, лекин ҳозир бу ҳақда сўз юритиш мавриди эмас.\nБиз хабар билан илм ҳосил бўлишида хабар берувчилардан ташқаридаги қариналарнинг (қўшимча далилларнинг) таъсири ҳақида сўз юритмадик. Чунки бу қариналар гоҳо хабардан ажраган ҳолда ҳам илмни ифода қилади. Қарина гоҳо ўзи мустақил равишда илмни ифода этса, хабар унга тобе қилинмагани каби, у ҳам хабарга мутлақо тобе қилинмайди. Ҳар иккиси ҳам гоҳо илмга, гоҳо зонга (гумонга) олиб борадиган йўл бўлади.\nБаъзан ҳар иккисидан ҳам илмни вожиб (ҳосил) қиладиган нарса жамланиб қолади, ёки биридан илмни (аниқ билимни), иккинчисидан зонни (аниқ бўлмаган билимни) вожиб (ҳосил) қиладиган нарса жамланиб қолади.\nХабарларни яхши билувчи ҳар бир киши уларнинг тўғрилигини узил-кесил айтиши мумкин, унинг даражасида бўлмаган киши бундай деб айтолмайди.\nГоҳо далолатнинг қатъийлиги хусусида ихтилоф қиладилар, бу эса, ушбу ҳадис насми ё зоҳирми, агар зоҳир бўлса, унда маржуҳ (кучсиз) эҳтимолни рад қиладиган нарса борми, йўқми, деган ихтилофларидан келиб чиқади. Бу ҳам жуда кенг қамровли мавзудир.\nГоҳо уламолардан баъзилари ҳадисларнинг бошқалар қатъий айтолмайдиган далолатини аниқ айтиб беради, чунки у ҳадис мана шу маънодан бошқасини ўз ичига олмаслигини ёки унга бошқача маъно бериш мумкинмаслигини ёки бошқа далилларни билади;\n2) далолати қатъий бўлмаган зоҳир ҳадис. Мўътабар уламолар иттифоқига кўра, шаръий ҳукмларда унга амал қилиш вожиб бўлади. Агар у ваъид (яъни қўрқитув, огоҳлантирув) ва шунга ўхшаш илм билан собит бўлган ҳукмни ўз ичига олган бўлса, у ҳақда ихтилоф қилганлар. Бир неча тоифа фуқаҳолар фикрича, адолатли бир кишининг хабари агар бир ишни қилишга бўлган ваъидни ўзи ичига олган бўлса, ўша ишни ҳаром санашда унга (яъни хабари воҳидга) амал қилиш вожиб саналади, ваъидда хабарга амал қилиш учун далолат қатъий бўлиши лозим. Агар матн қатъий, бироқ далолат зоҳир бўлса, бунда ҳам гап шу. Ойша розияллоҳу анҳонинг: «Зайдга етказиб қўй, агар у тавба қилмаса, Расулуллоҳ соллаллоҳу алайҳи ва саллам билан бирга қилган жиҳодини бекорга чиқарибди», деган сўзларини шунга ҳамл (таъвил) қилиб айтишадики: «Ойша ваъидни зикр қилди, чунки у ҳақда илми бор эди, биз ушбу ваъидни (яъни жиҳоди бекор бўлди деган сўзни) айтмасак-да, (Зайд қилган ишни) ҳаром санашда Ойшанинг хабари бўйича амал қиламиз, чунки ҳадис бизнинг наздимизда хабари воҳид билан собит бўлган».\nБундай деювчиларнинг ҳужжати шуки, ваъид амалий ишлардан бўлиб, у фақат илмни ифода қиладиган хабар билан собит бўлади. Бундан ташқари, агар бир иш-феълнинг ҳукмида ижтиҳод қилинган бўлса, уни қилувчига ваъид етмайди. Уларнинг сўзларига кўра, феълларни ҳаром санашда ваъид ҳадисларини мутлақ ҳужжат қилинади, ваъид эса қачонки уларнинг далолатлари қатъий бўлсагина собит бўлади.\nКўпгина уламоларнинг саҳиҳлиги баъзи саҳобалар тарафидан собит бўлган, бироқ Усмон розияллоҳу анҳунинг мусҳафида бўлмаган қироатларни ҳужжат қилишлари шу йўсинда бўлган. Чунки у амал ва илмни ўз ичига олган саҳиҳ хабари воҳид эди. Амални исбот (эътироф) этишда уни ҳужжат қилдилар, лекин Қуръон деб исбот (эътироф) қилмадилар, чунки бу фақат яқийн (қатъий, аниқ илм) билан собит бўладиган илмий ишлардан эди.\n Абдураззоқ «Мусаннаф»да (14812), Дорақутний «Сунан»да (3/52), Байҳақий «Ал-кубро»да (5/330) ривоят қилганлар. Яъни бир аёл Ойша розияллоҳу анҳога: «Мен Зайд ибн Арқамга қулимни саккиз юз дирҳамга насияга сотдим ва олти юз дирҳам нақдга қайта сотиб олдим», деганида Ойша розияллоҳу анҳо унга шундай деганлар (Изоҳ ва қавс ичидаги сўзлар таржимонга тегишли).\n Мисол учун, Имом Бухорий «Саҳиҳ»да (3401) Саид ибн Жубайрдан ривоят қилишича, Ибн Аббос розияллоҳу анҳу шундай қироат қилган экан: «Уларнинг ортида барча яроқли кемаларни талон-торож қилиб, тортиб олаётган бир подшоҳ бор эди. Ҳалиги бола эса кофир, ота-оналари эса мўмин эдилар» (Каҳф сураси, 79-80-оятлар) [Изоҳ ва таъкид таржимонники].\nAvvalgi maqolaЖума боби (3)\nKeyingi maqola Тавассул ҳақида | Шайх Содиқ Самарқандий


УРУГВАЙ — ЎЗБЕКИСТОН УЧРАШУВИ “SPORT” ТЕЛЕКАНАЛИДА ЖОНЛИ ЭФИРДА НАМОЙИШ ЭТИЛАДИ\nХабарингиз бор, 8 июнь куни Тошкент вақти билан соат 04:00да Ўзбекистон терма жамоаси Монтевидеода икки карра жаҳон чемпиони — Уругвай термасига қарши ўртоқлик учрашувида майдонга чиқади. Мазкур баҳс Ўзбекистоннинг «SPORT» TV ҳамда Россиянинг машҳур «Матч ТВ» телеканали орқали тўғридан-тўғри намойиш этилади.\nМаълумки, Оскар Табарес шогирдлари жаҳон чемпионатининг гуруҳ босқичида мундиал мезбони Россия билан бир гуруҳдан жой олган. Шундай экан, мазкур қарама-қаршилик нафақат юртимиз чарм тўп иҳлосмандлари, балки россиялик футбол ишқибозлари ва мутахассислари учун ҳам ғоятда қизиқ ва муҳим.\nЎз навбатида, Уругвайга қарши ўйин терма жамоамиз учун тарихий аҳамиятга эга ҳисобланади. Зеро,миллий терма жамоамиз илк маротаба Жанубий Америка қитъаси вакилига қарши кураш олиб боради.


Президент Сирдарё мисолида халкка мурожаат килди – КУН УЗ\n100 долларгача хорижий валюта харид килиш учун паспорт талаб килинмайди\nМолия вазирлиги кайси тизимда конунбузилиш холатлари купайганини маълум килди\nМолия вазирлиги буш маблагларини депозитларга жойлаштиришда банкларга куйиладиган талаблар узгаради\n«Супер-контракт» нархи канча ва кимлар учун?\nИктисодиёт ва саноат вазирлиги махсулотлар таннархини камайтириш буйича комплекс чора-тадбирлар ишлаб чикиш топширигини бажармаган\nУзбекистон 6 ой ичида 627 млн долларлик курилиш материаллари импорт килди\nУзбекистон ва Беларусь уртасида битим кучга кирди\nХорижий давлатлар рахбарлари Шавкат Мирзиёевга кутлов йуллади\nВладимир Путин ва Дональд Трамп Шавкат Мирзиёевга кутлов йуллади\nСенат раисига кушимча ваколатлар берилди\nТошкент вилояти ИИББ ЙХХБ бошлиги тайинланди\nИИВ худудий тизимларида янги лавозим тайинловлари амалга оширилди\n«Эрталаб, пешинда, кечкурун хабар чиксин» – Арипов ахборот хизматларига бир хафтада бажарилиши керак булган топширик берди\nДунёдаги энг юнгдор куй улди\nТрамп президентлиги сабабли миллиардлаб доллар йукотганидан афсусланмаслигини айтди\nЗеленский тайинлаган губернаторлар орасида биринчи истеъфо руй берди\nАКШ ва Туркия Сурияда ут очишни тухтатишга келишиб олди\nДубай амирининг угли Узбекистонда лочин билан ов килди\nАхмед Алиев: МХХ собик генерали Узбекистон рахбарларига суикасд уюштирмокчи булганди\nПенсионер полицияга 3 кун давомида кунгирок килиб, уларни кушиклари билан безор килди\nМарказий Осиёда кашшоклик даражаси пасайишда давом этмокда, аммо пасайиш суръати секинлашмокда\nСамарканднинг Форобий махалласида сув тошкинидан унга якин хонадон жиддий зарар курди — фотолар\nБоланинг илк кадамлари: качон ва кандай ёрдам зарур?\n1 декабрдан Интернет 10 марта тезлашади, деб ваъда берилди, лекин Facebook ва Youtube нега очилмаётганини хеч ким билмаяпти\nInstagram’да кузи ожизлар учун янги функциялар пайдо булди\n«Узбектелеком»: 1 декабргача Интернет сифати паст булади\n«Олтин туп»га даъвогар барча 30 футболчи маълум булди\n«Олд Траффорд»да турнинг марказий уйини, Россияда Шомуродов-Озмун тукнашуви. Хафтанинг асосий уйинлари анонси\nЕвро-2020 саралаши. Германия камчиликда уйнаб, йирик хисобда ютди, Уэльс ва Хорватия муроса йулини танлашди\nЕвро-2020 саралаши. Англия маглуб булди, Франция ва Туркияда кийин галаба\nСардор Рахимхон – Мадинам, МП3 и Клип\nКиргизистонда президентликка номзод булган Умурбек Бабанов устидан иш очилди\nДам олиш кунлари кутилаётган об-хаво маълумоти\nМаданият ва санъат муассасаларида васийлик кенгашлари ташкил этилади\nМаданият ва санъат сохасида ДХШ асосида берилиши мумкин булган давлат мулки объектлари руйхати тасдикланди\nТуртта харф узгарди, «нг»дан воз кечилди — Узбек алифбосини ислох килиш буйича якуний хулоса\nОнам жойларингиз жаннатда булсин\nГлавная / Жамият / Президент Сирдарё мисолида халкка мурожаат килди\nПрезидент Сирдарё мисолида халкка мурожаат килди\n16.04.2018\tЖамият Comments Off on Президент Сирдарё мисолида халкка мурожаат килди 98 Показы\nУзбекистон Республикаси Президенти Шавкат Мирзиёев 13 апрел куни Сирдарё вилоятида утказилган йигилишда нутк сузлаб, гуёки Сирдарё мисолида бутун миллатга мурожаат этди. Ушбу нуткни якунловчи кисмини эътиборингизга хавола этамиз.\n«Бир-биримизга булган муносабатимиз илохим абадий булсин. Нима учун узим юрибман? Баъзилар айтади «Эх, бу президентнинг ишими?!». Кечирасизлар, лекин мен битта инсонни иш билан таъминлашга юз кун юришга тайёрман. Битта нарсадан розиман: бугунги Сирдарё вилоятининг тадбиркорлари кечаги тадбиркорлар эмас. Уларнинг менга куяётган саволларидан мен жуда хам розиман. Ишонаман, йулимиз тугри, ишонаман, одамларимиз салгина булса хам ишоняпти. Ишонаман, тусиклар-коррупция, порахурлик, олдинги ноинсофлик, баландпарвоз гаплар йуклигини одамларнинг кузи билдириб турибди. Шу менга куч беради. Албатта бир йилда, икки йилда ёки уч йилда бундай катта-катта ислохотларни килиш осон эмас. Хар бир куйган кулинг, «сен президентсан», халкнинг олдида жавоб берасан.\nМен кул куйишдан аввал юз карра, минг карра уйлайманки, узок кишлокда утирган онамиз, отамиз, укамиз, углимиз нима деяр экан, унга нима ёрдам беради, шу тугри ёки нотугри эканлиги, мени хар сафар кийнайди. Хар куни эрталаб Аллох Таолодан сурайманки, куч бергин, акл бергин дейман. Нимага? Бундай катта ва буюк давлатнинг одамларининг эртанги кунини хотиржам, тинчликда, осойишталикда уларнинг ниятларини амалга оширишда, уларга елкадош булиш, хамнафас булиш хаммага хам насиб килмаган.Шунинг учун албатта бугун мана шундай катта ниятлар килганимизда хар сафар мана шу Сирдарё мисолида айтмокчиманки, кулимиздан келмаган иш йук аслида. Биз хаммамиз бирлашиб, садокатли булиб, гина, гийбатларни унутиб, бир-биримизга тугри гапириш керак булган вактимиз келди. Аллох Таолодан бошка хеч кимдан куркманглар. Сирдарёни биласизларми кандай тасаввур киламан? Шундай бир чиройли, иктисоди, саноати, тадбиркорлик ривожланган вилоят булишига ишонаман.\nСирдарёнинг халки куп миллатли халк.Сирдарёда хеч качон гийбат булмаган. Уша огир пайтларда хам Сирдарё бошкача вилоят булган. Бошкача томони шу булганки, бир оила булиб яшаганмиз. Бу сизларнинг натижаларингиз, муваффакиятларингиз ва галабаларингиз десам тугри булади. Шунга куз тегмасин. Дунё хамжамиятини олдида кечагидан бугун, бугунгидан эртага нисбатан яхши ишлашимиз керак. Биз канчалик хозир кийналиб мехнат килсак, килган нарсаларимизни амалга ошира олсак, нутк сузлаган оксоколимиз айтгандек, узимизнинг боболаримизга муносиб буламиз. Махалла раиси, хоким, прокурор, ички орган ходимлари хам Худо насиб килгани учун утирибди лавозимида. Муносибманми йукми, деб айтсак, тепада турган Аллох бизга бахони тугри беради.\nСирдарёда узгариш бор. Буни хеч ким инкор килмайди. Эртага нима килишимиз, режамиз аник. Эртадан бошлаб Сирдарё намунаси, садокат намунаси (элга, ватанга,оилага) ташаббуси билан чиксангизлар мен сизлардан рози буламан. Мен Сирдарёга купрок ишонаман. Нега десангизлар Сирдарёни, чулни обод килган боболарингиз ишини сизлар киласизлар. Бошка хеч ким килмайди. Илохим мана шундай яхши кайфиятда куришиш купрок насиб этсин. Оилавий бахт-саодат тилайман сизларга. Оилавий бахт топган мол-дунёнг эмас, халол мехнат билан топган хар нарсангиз. Булар одамзодга куч-кудрат беради, ишонч беради. Ана шу ишонч доим сизларга хамрох булади. Сог булинглар», деб сузларини якунлаган Шавкат Мирзиёев.\nПред. Тахиатош туманида Кушон даврига оид калъа колдиклари топилди\nСледующая Мажбурий мехнатга карши курашда давлат ва интернет нашрлар хамкорлиги йулга куйилади\nНега аёл эркакни хохламайди? Агар хотин эри билан жинсий алокада булишдан бош тортса, нима килиш …\n3 йиллик Махсус сиртки булимга хужжатлар кабул килиш бошланди\nИИВ: Жиноятчилик утган йилга киёслаганда 35,7 фоизга камайди\nБош прокуратура Шахрисабздаги фожиа юзасидан расмий маълумот берди\nЖахонгир Ортикхужаев Тошкент шахри хокими лавозимига расман тасдикланди\nСолик карздорлигини пластик картадан сузсиз ундириш хукукини берувчи норма бекор килинди\nЗИРА : синтактик тахлил килинг\n© Copyright 2019, Барча хукуклар химояланган


Фарғонада фермер ўз жонига қасд қилди\nФарғонада фермер ўз жонига қасд қилди. Бу ҳақда Бош прокуратура хабар қилди.\nМаълум бўлишича, шу йил 9 июль куни 42 ёшли фермер Учкўприк туманидаги дала шийпонида ўзини арқонга осиб, жонига қасд қилган. Воқеа жойидан арқон ва телефон ашёвий далил сифатида олинган. Бошқа шубҳали нарсалар аниқланмаган.\nҲозирда ушбу ҳолат бўйича терговга қадар текширув ишлари олиб борилмоқда.\nШунингдек, маълум қилинишича, мазкур ҳодиса билан боғлиқ тармоқларда тарқалаган хабарлар ҳам ўрганилиб, қонуний чора кўрилади.\nЮсупов Абдуурашит 15 июл 2020 19:24\nУзини осмокчи булса бунинг учун фермер булиши шарт эмас эди !\nИлхом 14 июл 2020 22:17\nха бизда ундан хам баттар ахвол.Отни калласидек план қўйиб сув йўқ ерларгаям.Мажлис қилиб беш юздан ортиқ одамларни ичида фермерларни роса хақорат қилиб 3000 сўмдан буғдой сотиб олиб тўлдиртирди.Энди буғдойга давлар 1347 сўмдан тўлаяпти кепакни пули хам 2000\nРеалист 14 июл 2020 18:49\nБошқа сайтда ўқидим,фермер планни бажарган,лекин хоким яна 5 тонна буғдой топширасан деб босим ўтказган,шунинг учун ўзини осган.Осишдан олдин хат ёзиб қолдирган.Воқеа Фарғона вилояти,Учкўприк тумани,Султонобод қишлоғида,\nВоқеанинг кейинги ривожи;\nхокимга жин хам урмайди,содиқлиги,салла деса калла келтиргани учун орден хам беришса керак.Хамма айб арқонда деб топишади.\nЎзбекистон янгиликлари » Ҳодиса » Фарғонада фермер ўз жонига қасд қилди


Илон Маск ва Жефф Безосни доғда қолдирган миллиардер фазога чипта сота бошлади - Terabayt.Uz\nФазога биринчи сайёҳлик парвози борасида Жефф Безос (дунёдаги энг бой киши, Blue Origin ҳамда Amazon каби компаниялар асосчиси) ҳамда Илон Маск (бир нечта компания, шу жумладан SpaceX муассиси) ўзаро беллашаётган эдилар. Бироқ уларнинг иккаласидан ҳам аввал британиялик миллиардер Ричард Брэнсон ўзининг Virgin Galactic компанияси фазо кемасида учган.\nЎҚИНГ: «Қачонгача Илон Маскнинг ракеталарига қараб ўтирамиз?» – космосга стратостат учирган ўзбек йигити ҳикояси\nБританиялик миллиардер Ричард Брэнсонга тегишли Virgin Galactic компанияси «космик сайёҳлар»га чипталар сотишни бошлади. Таъкидланишича, битта ўриндиқ нархи 450 минг доллардан бошланади, деб ёзмоқда Qalampir.uz нашри.\nКомпания ўз шахсий бозорида истеъмолчилар учун учта вариант айтган: бир ўринли, кўп ўринли, яъни, «оилавий пакет» ва рейсни тўлиқ сотиб олиш варианти.\nЭслатиб ўтамиз, жорий йилнинг 11 июлида Unity космик кемасида Брэнсон ва Virgin Galactic компаниясининг бешта ходими — Дэйв Макай, Майкл Мазуччи, Сириша Бандл, Колин Беннет ва Бет Мозес фазовий парвозни амалга оширганди. Бу инсоният тарихидаги илк хусусий фазовий парвоз ҳисобланади.\n#SpaceX #Илон Маск #космик кема #космик қурилма #космос #нархлар #фазо кемаси #янги технологиялар #Жефф Безос #Unity #Blue Origin #Ричард Брэнсон #Virgin Galactic


24 май 2022, Тошкент вақти: 22:42\nРио Олимпиадасида ўзбекистонлик боксчилар аксар медалларни қўлга киритишганди.\nЎзбекистон Токио-2020 Олимпиадасига спортнинг 17 туридан 71та йўлланмани қўлга киритди.\nЖумладан, Ўзбекистон Олимпиадада спортнинг бокс, эркин кураш, юнон-рум кураши, тэквандо, оғир атлетика, қиличбозлик, енгил атлетика, дзюдо, сузиш, эшкак эшиш, спорт гимнастикаси, бадиий гимнастика, ўқ отиш каби турлари бўйича қатнашади.\nТокио-2020 ёзги Олимпия ўйинлари 23 июлдан 8 августгача бўлиб ўтади. Коронавирус пандемияси сабаб нуфузли спорт тадбири бир қилга кечиктирилганди.\nБу йилги Олимпиада томошабинларсиз ўтказилиши эълон қилинган. Коронавирус инфекцияси сабабли Япония ҳукумати Токиода 12 июлдан 22 августгача фавқулодда вазият режимини жорий этмоқда.\nАввалроқ мусобақаларга маҳаллий томошабинлар киритилиши тахмин қилинганди.


Таваллуд топган сана: 1455 йил\nВафот этган сана: 1536 йил\nКамолиддин Беҳзод (1455 -1535) – 1468 йилдан 1506 йилгача Ҳиротда ишлаган ва Ҳиротнинг йирик рассомчилик мактаби усталаридан бири бўлган форс рассом-миниатюрачиси. Ғарбда “Шарқ Рафаэли” деб тан олинган.\nКамолиддин Беҳзоднинг ҳаёти ҳақида аниқ маълумотлар йўқ. Келиб чиқиш аслзодаларга тегишли эканлиги ҳақидаги манбаларга кўра, Беҳзод ҳунармандлар оиласида туғилган, деб ҳисобланади.\nТарихшуносларнинг фикрига кўра, Беҳзод эрта етим қолади. Уни Султон Ҳусайн Бойқаро саройида китобдор каби юқори лавозимни эгаллаган таниқли хаттот ва рассом Мирек Наққош Хуросоний тарбиялайди. Баъзи манбалар Пир Саид Аҳмад Табризий исмли яна бир рассом ҳам бўлганлигини кўрсатиб, Беҳзод ўз санъати учун унинг олдида қарздордир.\nБундан ташқари. Беҳзоднинг шахс сифатида ва дунёқараши шаклланишида Алишер Навоийнинг ўрни катта бўлган. Алишер Навоий вазир, шоир ва инсонпарвар, Султон Ҳусайн Бойқаро ҳукмронлиги даврида Ҳирот саройида ўзига хос ижодий муҳит яратилишига таъсир кўрсатган.\n1480-йиллар Султон Ҳусайн Бойқаро кутубхонасидан бир нечта қўл ёзма топилган бўлиб, тадқиқотчиларнинг фикрича, улар Камолиддин Беҳзодга тегишлидир. Ушбу қўл ёзма миниатюраларида Беҳзод ўзининг ҳам табиат, ҳам уруш манзараларини, ҳам инсон шакли ва алоҳида хусусиятларини тасвирловчи уста сифатида намоён қилади. У кўплаб бадиий янгиликлар киритган.\n1490 йиллар Султон Ҳусайн Бойқаро фармони билан султоннинг бош китобхони этиб тайинланади. Энди Беҳзод миниатюра ва суратлар яратиш билан бирга, лойиҳаларни ва рассомлар фаолиятини бошқаради.\n1506 йил Султон Ҳусайн Бойқаро вафот этади, ўлимидан бир йилдан сўнг Ҳиротни Муҳаммад Шайбонийхон бошчилигидаги ўзбеклар босиб олади. Беҳзод аввалгидай китобхон лавозимида қолади, Шайбонийхон эса ўз суратларини унга чиздирган. Рассом чизган Шайбонийхоннинг ажойиб портрети ўша даврлардан сақланиб қолган.\n1507-1510 йилларни Беҳзод бошқа ҳиротлик рассомлар кетидан бориб, Бухорода ўтказади.\nБироқ, 1510 йил сафовийлар сулоласининг асосчиси Исмоил I (1501-1524 йиллар ҳукмронлик қилган) Шайбонийхонни ўлдиради, шундан сўнг Беҳзод форс салтанати томонидан яратилган янги пойтахт бўлмиш Табризга кўчиб ўтади. Беҳзоднинг шарафи бу даврда ўз чўққисига етади.\nИсмоил шоҳ саройига рассом 1520 ва 1522 йиллар оралиғида келган. Беҳзод қўл ёзмаларни ёзиш йўлга қўйилган, тайёр устахонага келади. 1522 йил Исмоилнинг фармонига кўра Беҳзод шоҳнинг бош китобхони этиб тайинланади. Аммо, орадан икки йил ўтгач, 1524 йил шоҳ Исмоий 37 ёшида кутилмаганда вафот этади ва Беҳзоднинг кечроқ ижодини сафавий ҳукмдори Шоҳ Тахмас I (1525-1576 йиллар ҳукмронлик қилган) исми билан боғлашади. Унинг қўл остида Беҳзод то ўлимига қадар хизмат қилади.\nКамолиддин Беҳзод 1535 ёки 1536 йил вафот этган.\nБеҳзод ижоди тирик шахсга мурожаат, табиатни англаш ва инсон ҳамда ҳайвон танасининг тирик ҳаракатини етказиб бериш билан ифодаланади.\nКомпозицияларни тузишда у ўтмишдошлари томонидан тузилган анъанавий чизмалардан фойдаланган ва ушбу композиция тизимининг қонунлаштирилган чизмалари асосида “тугалланганлиги, композицияларининг мукаммаллиги, қаҳрамонларнинг тирик сурати, ғоявий фикрининг кенглиги билан ҳайратга солувчи” бетакрор асарлар яратган.\nКомпозициялар ечимидаги Беҳзоднинг фарқли жиҳати шундаки, у айлана ва овал бўйлаб шакллар тизиб, хаёлий чуқурлик яратган, имо-ишораларни кучайтирувчи тасвирлари композициянинг ички ҳаракатини етказиб берган, ўзининг миниатюраларида кўплаб янги иштирокчи шахслар, меъморий бўлакларни ифодалаб, тасвирий олам доираларини илгари сурган. Беҳзод, шунингдек, композиция бўлакларига қаҳрамонларни ўринли жойлаш орқали хаёлик кенгликни ярата олган. Чуқурликни яратишда муомаладаги қаҳрамонларнинг имо-ишоралари ҳам кичик ўрин эгалламаган. Беҳзод ижодида чуқурлик ва макон яратилишида бошқа бўлаклар ҳам муҳим аҳамиятга эга — меъморий бинолар, пештоқлар, минбарлар, ён деворлар, кўприклар, айвонлар ва бошқалар.\nБеҳзод миниатюрасининг якунланганлиги ва мукаммаллиги ранглар ечимида ҳам ифодаланади. Аввалам бор, меъморий безакнинг ранглар бойлигини таъкидлаш жоиз.\nБеҳзод қизиқарли ижодий ҳаёт кечирди. У кўплаб ёзувчи ва шоирларнинг китобига безак солган. Унинг миниатюралари Честер Бейтининг Лондондаги кутубхонасида сақланади, Амир Темурнинг ҳаёти ва ижодига бағишланган Али Яздининг “Зафарнома” асарига чизилган 8 та миниатюраси миллий кутубхонала сақланади.\nБеҳзоднинг бадиий миниатюрасидаги нозик таъсирчанлик, қизғин ранглар, силлиқ чизиқларда тасвирланган, бўёқларнинг бир текисда жойлашуви унга мусиқавий, романтик кайфият бағишлайди. Унинг миниатюраларида дунё тинчлик, уйғунлик ва сокинликка тўйинган. Ундаги барчаси шодликни акс этади.\nБеҳзоднинг кўплаб иллюcтрациялари Навоий, Низомий асарларига яратилган. У, шунингдек, Ҳусайн Бойқаро, Шайбонийхон, шоирлардан Хотирий, Жомийларнинг портретларини чизган. Унинг саҳнавий жанрдаги суратларида Навоий ва Бобур каби шоирларнинг тасвирини учратиш мумкин.\nКамолиддин Беҳзоднинг тасвирий санъат дунёсининг ривожланишига ҳисса қўшган бетакрор бўёқли асарлари ҳануз дунёни ҳайратга солади. Буюк рассом томонидан яратилган асарлар кўплаб санъат намоёндалари учун ҳар доим илҳом манбаи ва ўрнак бўлиб хизмат қилган. Султон Муҳаммад, Қосим Али, Мавлоно Дарвеш Муҳаммад каби рассом-олимлар Шарқ миниатюра мактаби ривожига муносиб ҳисса қўшишган. Камолиддин Беҳзод ижоди нафақат миллий санъатимиз ривожи, балки халқимизнинг кейинги маънавий тараққиётида ҳам муҳим ўринга эга бўлади.


АМБРОЗИЯ » "Жиззах овози" газетаси расмий сайти\nБу заҳарли ва касаллик чақирувчи ўсимлик Ўзбекистонда йўқ. У Европанинг бир қатор давлатларида кенг тарқалган. Бельгия, Германия, Нидерландия, Норвегия, Россия, Швейцария, Швеция, Грузия, шунингдек, Канада, Мексика, АҚШ табиатига мослашиб кетган. Осиёда биргина Японияда тарқалган.\nБугунги кунда мамлакатимиз дунёдаги кўпгина давлатлар билан иқтисодий алоқаларни йўлга қўймоқда. Хориждан бизга зарур бўлган қишлоқ хўжалиги маҳсулотлари кириб келмоқда. Амброзиянинг хавфли томони шундаки, у бошқа экинларнинг донларига қўшилиб, юртимизга кириб келиши мумкин. У кучли аллергия қўзғатувчиси ҳисобланиш билан маданийлашган ўсимликлар ривожига салбий таъсир кўрсатади, ҳосилдорликни кескин пасайтириб юборади. Тиқис ва чангалзорга ўхшаб ўсиши етиштирилган ҳосилни йиғиштириб олишда қийинчиликлар туғдиради.\nўсимликлар карантини ҳудудий инспекциясининг агроном-инспектори\n» ҒЎЗА КУЯСИ\n» ДЕҲҚОНЧИЛИК САРҲИСОБИ РАҚАМЛАРДА АКС ЭТАДИ\n» БЕЗГАК – ХАВФЛИ КАСАЛЛИК


Президент Обаманинг илк буйруғи\nБарак Обама 20 январ куни расман президентликни қабул қилиб олиши биланоқ¸ ҳаялламай ўзи берган ваъдаларни амалга оширишга киришди.\nСешанба кунги тантанали равишда АҚШ президенти сифатида қасамëдга келтирилган Барак Обама¸ шу куннинг ўзидаëқ ҳақсизлар ҳаққини ҳимоя қилиш ҳақида буйруқ берди.\nБу буйруқ эса мамлакат ҳарбий прокурорларига берилди ва янги президент улардан Гуантанамо ҳарбий базасида ўтказилаëтган маҳкама жараëнларини 120 кунга кечиктириш ва бу ерда сақланаëтган 248 маҳбус ишини қайта кўриб чиқишни сўради.\nВашингтон ва аксар Америка 44-президентнинг қасамëдга келтирилишига бағишланган байрам тантаналари билан банд бўлиб турган¸ аксарият кучли эҳтиросларни бошдан кечираëтган бир пайтда Барак Обама¸ ўз ваъдалари устидан чиқишга киришди.\nБайрам тадбирлари орасида вақт топиб ҳарбий прокурорларга берилган бу буйруққа кўра¸ эндиликда улар ҳакамларни террорчиликда айбланган хориж фуқаролари устидан бошланган 21 та маҳкама жараëнини тўхтатишга кўндириши лозим.\nБарак Обама Гуантанамо тутқунлари тақдирини қандай ҳал этиш масаласи юзасидан қарор бергач¸ бу қамоқхонани бутунлай ëпишни режаламоқда.\nАйнан Гуантанамо базаси ва бу ердаги тутқунларнинг ҳақсиз-ҳуқуқсиз ҳолда ушланиб¸ судга тортилаëтгани АҚШ нинг халқаро майдондаги обрўсига жиддий зиëн еткизаëтган омиллардан биридир.\nСайловолди кампанияси давомида Обама¸ президентликка келса Гуантанамони ëпишга ваъда берган эди ва унинг президент бўлиши билан шу ваъдаси ижросига киришгани¸ унинг сўзни ҳавога совурадиган раҳбар эмаслигидан берилган биринчи жиддий далил бўлди.\nСешанба куни қасамëдга келтирилганидан сўнгги нутқида халқаро террорчиликнинг АҚШ учун таҳлика солаëтганини қайд этган Обама¸ айни пайтда бу таҳлика сабаб Америка ўз фундаментал қадриятларидан воз кечмаслиги лозимлигини таъкидлади.\n- Миллатимиз мудофааси ҳақида гап кетар экан¸ биз хавфсизлик ëхуд идеалларимзидан бирини танлаш екрак¸ деган сохта баҳонани қабул қилмаймиз. Миллатимиз асосини қурган аждодларимиз бугун биз ҳатто хаëлга ҳам келтира олмайдиган хатарларга рўпарў бўлишса-да¸ қонун устиворлиги ва инсон ҳақлари ҳақидаги хартияни яратиб кетишди. Бу ҳақлар авлодлар қони эвазига янада кенгайди. Айни шу идеаллар ҳамон дунëга нур сочмоқда ва биз манфаатлар деб улардан воз кечмаймиз¸ деди жумладан президент Обама.\n2001 йилнинг 11 сенябр воқеалари ортидан АҚШ ҳукумати Кубанинг Гуантанамо оролида Америкага қарши террор ҳужумларига алоқадорликда гумонланганлар учун махсус қамоқхона бунëд қилган ва аксари хорижлик бўлган бу тутқунларни ҳеч қандай ҳуқуқий асоссиз йиллардан бери ушлаб келмоқда.\nҲуқуқ ҳимоячилари ва собиқ тутқунлар¸ Гуантанамода руҳий ва жисмоний қийноқлар қўлланилиши ҳақида гапириб келмоқдалар.\nБоз устига Гуантанамо тутқунларига руҳий ва жисмоний қийноқлар қўлланиши ҳақидаги айбловлар қўшилиб¸ АҚШ нинг халқаро майдондаги имиджига катта доғ бўлиб келаëтган эди.\nШу боис президент Обаманинг бу қамоқхонани ëпиш режаси ва унинг сешанба куни маҳкама жараëнларини тўхтатиш ҳақидаги буйруғи инсон ҳуқуқлари гуруҳлари томонидан олқиш билан қарши олинди.\nАйни пайтда кузатувчилар¸ Гуантанамони ëпиш ҳақда буйруқ берилгани билан ҳам бу жараëннинг анчага чўзилишидан огоҳлантирмоқдалар.\nБарак Обаманинг президент сифатида берган илк буйруғи ҳақлари бузилган тутқунлар ҳаққини тиклаш ҳақида бўлгани¸ унинг Американи қайта бунëд қилиш ҳақидаги баëнотининг шунчаки қуруқ гап эмаслигидан далолатдир.\n- Бизнинг имконларимиз чексиз. Аммо ўзгаришларга қаршилик қилиш¸ майда манфаатларни деб¸ кўнгилсиз қарорлар қабул қилишни ортга суриш даври¸ шубҳасиз¸ тугади. Бугундан бошлаб¸ бугун биз ўзимизни қўлга олиб¸ устимизга ўтирган ғуборларни қоқиб¸ Американи қайта бунëд қилишга киришмоғимиз лозим¸ деди президент Обама ўзининг АҚШ раҳбари сифатидаги илк маърузасида.


7 йил аввал 1094 siyrat.uz\n5. Усмонли халифалиги\nШу сабабдан ҳукумат идорасида Усмонли подшоҳларининг икки хил вакили бўларди: бири - Садри Аъзам, иккинчиси - Шайхулислом. Садри Аъзам (Бошвакил) давлат ишларини қилар, подшоҳларнинг салтанат мумассили эди. Шайхулислом эса подшоҳларнинг халифалик сифатини тамсил этар, мусулмонларнинг дин ва ҳуқуқ ишларига қарар эди.\nЖўржи Зайдон Ислом маданиятини иккига ажратиб дейдики:26 "Биринчи давр ҳақиқий Ислом маданияти давридир. Ислом туғилиши билан бошланади (м. 610), Аббосийларнинг Ироқдан чекиниши, Ислом мамлакатларининг орқага кетиши ва мўғуллар томонидан истило этилиши билан тугайди (м. 1258).\nИккинчи давр исломий уйғониш даври бўлди. Ислом мамлакатлари орқага кетганидан сўнгра бир томондан Усмонлиларнинг зуҳури ила суннийларнинг бирлаштирилиши ва Ислом халифалигининг жонлантирилиши (1517) ва бошқа томондан Сафавий давлатининг қурилиши шиийларнинг тўпланиши билан туғилди".\nУсмонли давлатининг бошидаги "Усмон ўғли сулоласи" ўттиз саккиз подшоҳ ва бир халифадан иборатдир. Булардан ўнтаси фақат подшоҳ, йигирма саккизтаси ҳам подшоҳ, ҳам халифа, бири фақатгина халифа эди.\nВияна олдида Садри Аъзам марзифонлик Қора Мустафо Пошо бузғунчиликка учради. Давлатда "орқага кетиш" даври бош кўрсатди. Бу давр подшоҳлик Туркиясининг тўртинчи даври бўлди. "Ёш" тинчлик онтлашмасига қадар судралиб келди (1792). Бир асрдан зиёд давом этди.\nЎрислар билан тузилган "Ёш" муоҳадасидан кейин Туркия ислоҳотга киришди. Подшоҳликнинг сўнгги даври бўлган "Янгилик ва йиқилиш даври" шу тариқа очилди. Салтанатнинг тугатилиши билан ёпилди (1920).\n14,15 ва 16-асрларга "Қурилиш ва юксалиш асрлари", 17-юз йилликка "Тўхталиш", 18-асрга "Орқага қайтиш асри" дейилган бўлса, 19 ва 20-юз йиллар императорликнинг "Янгилик ва йиқилиш асри" бўлди.\nКўриняптики, Усмонли давлати қурилганидан йиқилишигача турли даврларни бошидан кечирди, олти асрдан кўп яшади. Усмонли давлати бир Мусулмон-Турк давлати эди. Онадўлида ўттизга яқин ҳар хил турк ва мусулмон бекликлари бор эди. Бу бекликларни бир идора остида тўплаш, Онадўлида "Турк бирлиги" қуриш миллий бир вазифа эди. Бу миллий вазифани бажариш йўлида Усмонли турклари кўп саъй-ҳаракат кўрсатдилар. Усмон Бейнинг истиқлолидан Истанбулнинг фатҳигача бир ярим аср давом этган Қурилиш даврида Турк бирлиги икки марта қурилди. Энг аввал Онадўли бекликларини тугатишга муваффақ бўлган Усмонлиларнинг тўртинчи хоқони Йилдирим Боязид эди. Аммо Самарқанд ҳукмдори Амир Темур билан Эдирна подшоҳи Султон Боязид ўртасида чиққан Анқара жангги (1492) Усмонлилар қурган бу илк бирлик биносини йиқитди. Онадўлида бекликлар қайтадан майдон олди. Мамлакатда "Бебошлик даври" деб ном олган ички бошбошдоқликлар бошланиб кетди. Анқара жангидан сўнгра иккинчи дафъа Онадўлида Турк бирлиги Истанбул фотиҳи Султон Иккинчи Меҳмед Хон томонидан қурилди. Султон Меҳмед Истанбулни олгандан кейин Туркиянинг Онадўлида ва Рум элида бир императорлигини шарқда, жанубда кенгайтирди. Қонуний Султон Сулаймон даврида Турк императорлиги энг юксак нуқтасига етишди. Усмонли подшоҳлиги моддий борлиғи ва маънавий маданияти билан ўзини бутун дунёга танитди.\nЎн тўртинчи асрда содда ва оддий бир бекликдан иборат бўлган Усмонли давлати ўн бешинчи асрда бир императорлик ҳолига келган, ўн олтинчи юз йилликда эса бу императорлик жуда кенгайган эди. Чегаралари шарқда Эронга ва Ҳазар денгизигача; ғарбда Адриятик денгизи ва Мароқашгача; шимолда Украинанинг ўртаси ва Полшагача; жанубда Ҳабаш эли ва Адан кўрфазигача чўзилган эди. Уч қитъага - Оврупага, Осиёга, Африқога ёйилди, порлоқ ва шарафли даврлар яшади.\nУсмонли салтанатини подшоҳлар идора қилишарди. Бироқ подшоҳ давлатни идора этаркан, қонунларга, фармонларга, фатволарга, анъаналарга (одатларга) суянарди. Ўз-ўзича иш юритолмасди. Усмонли подшоҳларининг салоҳияти жуда кенг эди. Фақат Ислом дини подшоҳларнинг бу салоҳиятини камайтирди. Ислом динига кўра, подшоҳ бўлмоқ учун "ақлли бўлиш, адолат қилиш" шарти бор. Жинни ва золим подшоҳ тахтидан туширилади, ишига барҳам берилади28.\nУсмон уруғидан келган подшоҳларга бек, амир чалабий, хункор, султон, хон, хоқон, ғозий номлари бериларди. Ёвуз Султон Салимдан кейин подшоҳ исмларига "халифалик" сифатида ҳам илова қилинди.\nҲурматли тарихчиларимиз Усмонли Турк императорлигининг тўхталиш даврига "Дохилий (ички) тушкунлик даври", орқага қайтиш даврига эса "Хорижий (ташқи) тушкунлик даври" номларини жуда ҳақли равишда беришган29. Чунки 17-юз йилликда ички тушкунлик бошланди. 18-юз йилликда эса у ташқи тушкунликка дуч келинди. Ҳарбий мағлубиятлар, пулсизлик бош кўрсатди. Қўшинни ислоҳ қилиш, давлатни янгилаш масалалари асосий мақсадлардан деб белгиланди. Янгилик ва йиқилиш асри бўлган ўн тўққизинчи ва йигирманчи асрларда Усмонли императорлигида уч хил янгилик ҳаракатлари кўрилди: ислоҳот ҳаракатлари, танзимот ҳаракатлари, машрутият* ҳаракатлари.\nСултон Абдулҳамиднинг ўттиз йил давом этган шахсий салтанат даври отаси Султон Абдулмажид даврида бошланган (1839) танзимот ҳаракатининг давомидан бошқа бир нарса эмас. Чунки танзимот даврида: "Қонунлар ва низомлар олдин давлат шўросининг танзимот доирасида ҳозирланар, сўнгра вакиллар ҳайъатида муҳокама қилинар, ундан кейин подшоҳ идораси ила татбиқ мавқеига қўйилар эди"30.\nТуркияда биринчи машрутият ҳаракатига "Янги Усмонлилар" сабаб бўлишди. Иккинчи машрутият ҳаракатини эса "Иттиҳод ва тараққий қўмитаси" тайёрлади (1908). "Иттиҳод ва тараққий" Султон Абдулҳамид Иккинчи идорасини йиқитиш учун қурилган яширин ва сиёсий қўмиталардан энг кучлиси эди. "Иттиҳод ва тараққий қўмитаси"нинг қурилишида Онадўлида ҳаракатга бошлаган армани қўмиталари жонбоз бўлишган.\n1908 йилда иккинчи машрутият ҳаракати бошланган пайтда Усмонли-Турк салтанатининг тупроқлари уч қитъада жойлашган бўлиб, уч милён квадрат километрдан ошарди. Нуфуси қирқ уч милён эди. Қуролли кучлар етти қўшинда тартибланган эди. Биринчи қўшиннинг маркази Истанбул, иккинчисиники Арзинжон, бешинчисиники Шом, олтинчисиники Бағдод, еттинчисиники Санъа (Яман) шаҳарлари эди31. 1908 йилда Абдулҳамид Иккинчи "Иттиҳод ва тараққий қўмитаси"нинг назоратига топширилганида Усмонли императорлиги ана шу ҳолда эди. Эски жўғрофиячиларимиздан машҳур муаллим Али Тавфиқ Бей дейдиларки: "Давлати Олиййаи Усмониййанинг идораси остидаги мамлакатлар уч қитъада жойлашган ҳудудларига кўра: Оврупайи Усмоний, Осиёйи Усмоний, Африқои Усмоний номлари билан учга тақсимланган эдилар"32.\nМиллий Мажлис (Аъён ва Мабъусон ҳайъати) номидан буюк бир Турк подшоҳини тахтидан туширишга кетган ҳайъатнинг ичида бирорта туркнинг бўлмагани диққат билан тадқиқ қилишга арзигулик воқеадир. Усмонли подшоҳлар айни пайтда мусулмонларнинг халифаси бўлганлари учун аввалдан "тахтдан олиш" вазифасини жаноб Шайхулисломлар бажарар эдилар. Бу усул миллий тарихимиздаги бир анъана эди. Абдулҳамид Иккинчи бу тарзда тахтдан олинмади. Султон Абдулҳамиднинг тахтдан олинишини таблиғ этувчи аъён ва мабъусон ҳайъатининг интихобида (сайловида) иттиҳодчилар бу анъанани буздилар. Сайланган ҳайъат Аъёндан армани Арам, Баҳрия, Фариқи лоз Ориф Ҳикмат билан Салоник мабъуси яҳудий Қорасу, Драч мабъуси албан Асад Тўптонийлардан иборат эди33.\nСултон Меҳмед Рашод даврида кетма-кет уч жанг бўлиб ўтди. 1911 йилги Италия урушида Туркия Африқо қитъасидаги охирги парчаларини йўқотди. 1912 йилдаги Болқон урушида Оврупадаги ерлари қўлдан чиқди. 1914 йилдаги Биринчи жаҳон урушида Туркиянинг мавжудлигига катта хавф туғилди. 1914 йил 29 октябрда бошланган бу даҳшатли можаро туфайли тўрт йил турли жабҳаларда ҳар хил душманлар билан урушилди. Пировардида Мондорос битими ила сўзсиз, шартсиз таслим бўлганимиз инсофсиз душманларга эшикларимизни очдик (1918 йил 30 октябр). "Иттиҳод ва тараққий қўмитаси"нинг иккинчи машрутияти ўн йил давом этди (1908-1918). Биринчи жаҳон уруши охирида (1914-1918) Усмонли императорлиги билан бирга тарихга қовушди.\n1908 йил инқилобида "Равол" мулоқотини баҳона қилиб, ватаннинг "бўлиниб кетгани" ғавғоси билан ўртага отилиб, давлатнинг муқаддаротига (тақдирига) ҳоким бўлганлар, кейинчалик ватанни жоҳилона хатти-ҳаракатлар билан ҳақиқий бўлиниш фалокатига дучор этиб, четга қочар эканлар, ёлғиз азиз жонларини қутқаришни ўйлаган эдилар (1918 йил 3 ноябр).\nЎн тўққизинчи асрнинг бутун янгиликларидан ва амалга оширилган буюк фидокорликларидан кейин олти асрлик муҳташам Усмонли императорлиги йигирманчи асрнинг бошида, иккинчи машрутият даврида Оврупанинг йирик дипломатлари қаршисида "рецептчи" ва "қўмитачи" руҳи билан давлатни бошқаришга чиранган машрутиятчиларнинг ўта ибтидоий ва тажрибасиз ҳаракатлари туфайли қурбон бўлди, кетди. Ўн йил ичида (1908-1918) йўқ бўлди. Бугунги борлиғимиз эса фақат миллий мужодала (Қутулиш жанги) туфайлидир. Чунки Мондорос битими билан Туркия душманга сўзсиз, шартсиз таслим бўлгани учун 1918 йил 30 октябр кунини Усмонли императорлигининг сўнгги саҳифаси ўлароқ қабул қилувчилар ҳам бор. Шунингдек, бу битимга таяниб, 1920 йил 20 мартда Истанбулнинг ишғол этилишини салтанатнинг сўнгги деб ҳисоблайдиганлар ҳам ҳақлидирлар. Шу билан бирга салтанат марказининг душман ишғоли остида бўлганлигига қарамай, Буюк Миллат Мажлисидан то "салтанатнинг лағви (бекор қилиниши) тўғрисидаги қонун чиққан 1922 йилнинг 1 ноябрига ўтган муддатга қаралса, салтанат шу вақтга қадар ҳуқуқий тарзда яшаганини қабул этиш тарихий бир заруратдир. Шунингдек, Садри Аъзам Тавфиқ Пошо қонун чиққанини кўриб, тўғри саройга борди. Усмонли-Турк императорлигининг охирги подшоҳи Меҳмед Воҳиддуддин Олтинчига истеъфосини берди. Шу тарзда тарихда Усмонли давлатининг сўнгги Садри Аъзами бўлди.\n1. Проф. Исмоил Ҳаққи Измирли. "Хулофоти Исломиййа" мақоласи. "Сироти мустақийм" мажмуаси, 1325 йил 17 сентябр. Пайғамбаримизга ваколат этганларга "халифа ва имом" номи берилгандир. "Исломият ва ҳукумат", 8-бет.\n2. "Қиссаси Анбиё", 7-жилд, 114-бет; "Зубдатул қисас", 1-жилд, 175-бет; "Миръотул ибар", 6-жилд, 358-бет.\n3. Хилофот мендан сўнгра ўттиз санадир. Ундан кейин золим салтанат қайтиб келади".\n4. "Ҳадиси арбаъин" таржимаси, 227-бет.\n5. "Асри Саодат", 10-жилд, 389-бет.\n6. "Асри Саодат" 8-жилд, 35-бет.\n7. "Қиссаси Анбиё", 7-жилд, 131-бет; "Миръотул ибар", 6-жилд, 347-бет.\n8. Жомиус-Сағийр"; "Қиссаси Анбиё", 7-жилд, 147-бет.\n9. "Руҳи Ислом", 304-бет.\n10. Шаҳбандарзода Аҳмад Ҳилми. "Тарихи Ислом", 2-жилд, 415-бет.\n11. Сарра ман рао - Кўрганни масрур этди.\n12. "Зубдатул қисас", 1-жилд, 404-бет.\n13. Проф. Исмоил Ҳаққи Измирли. "Ҳикмати ташриъ", 22-бет.\n14. Аҳмад Ҳилми. "Тархи Ислом", 2-жилд, 513-бет.\n15. Аҳмад Ҳилми. "Тарихи Ислом", 2-жилд, 513-бет.\n16. Тарих Қуруми. "Ўрта аср тарихи", 11-жилд, 153-бет.\n17. Тарих Қуруми. "Ўрта аср тарихи", 11-жилд, 154-бет.\n18. Аҳмад Рафиқ. "Катта тарихи умумий", 5-жилд, 222-бет.\n19. "Зубдатул қисас", 1-жилд, 399-бет.\n20. Али Рашод таржимаси. "Умумий тарих", 2-жилд, 279-бет.\n21. Шарл Сенйобос. "Умумий тарих", Али Рашод таржимаси, 2-ж., 279-б.\n22. Закои Кўнрапа. "Болу тарихи", 191-бет.\n23. Али Рашод. "Қуруну жадида тарихи", 1-жилд, 106-бет.\n24. Аҳмад Росим. "Расмли ва харитали Усмонли тарихи", 1-жилд, 202-209-бетлар; Абдурраҳмон Шараф. "Тарихи давлати Усмониййа", 1-жилд,219-бет.\n25. Проф. Исмоил Ҳаққи Измирли. "Хилофоти Исломиййа" мақоласи. "Сироти мустақийм" мажмуаси, 1325 йил 17 сентябр.\n26. "Маданиййати Исломиййа тарихи" 4-жилд, 6-бет. Закий Мағомиз таржимаси.\n27. Афзалоуддин. "Тарихи Усмоний харитаси" 11-15-бетлар.\n28. Ришод Акрам. "Усмон ғозийдан Отатурккача", 21-бет.\n30. Абдурраҳмон Шараф Афанди. "Жўғрофиёи умумий", 2-жилд, 192-бет.\n31. Абдурраҳмон Шараф Афанди. "Жўғрофиёи умумий", 2-жилд, 193-196-бетлар.\n32. "Мамолики Усмониййа жўғрофиёси", 5-бет.\n33. Исмоил Ҳомий Донишманд. "Усмонли тарихи солномаси", 4-жилд, 378-бет.\nБиринчи бўлим. Яна ким сени унингдек яхши кўради


— Кино соҳасига тасодифан кириб келганим рост, — дейди Наргиза Абдуллаева табассум билан. — Бироқ аслида болалигимданоқ кўплаб таниқли актрисаларга чин дилдан ҳавас қилардим. Ўзимни саҳнада деб тасаввур этиб, қўшиқ куйлардим. Мактабда ҳам турли тадбирларда фаол қатнашиб, иқтидоримни намоён қилишга интилардим. Мана шу қизиқишларим сабаб аввалига бир неча йил рақс тўгарагига қатнадим. «Чаман» рақс дастасининг балетмейстери, Ўзбекистонда хизмат кўрсатган маданият ходими Азим Азизов кўмаги билан илк маротаба катта саҳнага чиққанман.\nМодалар ательесида аёллар либоси тикувчиси бўлиб ишлаб юрган кезларимда яқин дугоналаримдан бири «Чархпалак» телесериали кастингига кетаётгани ҳақида айтиб қолди. Унинг илтимосини қайтармай, ҳамроҳ бўлдим. Кастинг тугаганидан сўнг оператор мени кўриб қолиб, «Сизни негадир тасаввуримдаги Бувижон ролида кўряпман. Агар рози бўлсангиз, кастинг топшириб кўринг», дея таклиф қилди. Узоқ ўйланиб, охири синов топширдим. Кутилмаганда омад кулиб боқиб, олтмишдан зиёд қиз орасидан айнан мени Бувижон ролига тасдиқлашди. Дугонам қолиб, кастингдан мен ўтиб кетганимдан, тўғриси, жуда хижолат бўлдим.\nШундай қилиб, Бувижон роли орқали кўпчилик мени актриса сифатида таниди. Қаҳрамоним ҳолатини ишонарли ижро этишимда устозларим Насиба ва Зиёда Мадраҳимова ҳамда Шавкат ака Жунайдуллаевнинг алоҳида меҳнати бор. Улардан бир умр миннатдорман.\n— Эшитишимча, «Шайтанат» сериалидаги бир эпизодик ролга таклиф қилишганида рад жавобини берган экансиз. Бундан афсусланмайсизми?\n— Эпизодик ролга эмас, айнан бош қаҳрамон, яъни Асадбекнинг қизи ролига таклиф қилишган. Ўша пайтда ёш қиз бўлганим учун бундай мураккаб образни гавдалантира олишимга кўзим етмай, қўрққанман. Лекин ҳозир шу образни ўйнамаганимга жуда ҳам афсусланаман.\n— Роль танлашда қандайдир ички талабларингиз борми?\n— Ҳа, аввало, сценарийни ўқиб, улардан бу кинони қанча муддатда суратга олишини сўрайман. Айримлари ишни сценарийсиз бошламоқчи бўлади. Сценарий съёмка жараёнида ёзилиб, тўлдириб борилармиш. Бундай ҳолларга дуч келсам, назаримда тўғри иш қиламан: бир ҳафта ёки ўн кунда суратга олиниб, бир ойга қолмай, экранларга чиқаётган киноларда суратга туша олмаслигимни айтиб, узр сўрайман.\n— Санъат соҳасида олий маълумотингиз йўқ, актрисалик бўйича ҳеч қаерда ўқимагансиз. Профессионал ижодкор бўлиш учун, албатта, шу соҳа бўйича ўқиш шартми ёки туғма истеъдоднинг ўзи кифоя, деб ўйлайсизми?\n— Аввало, инсоннинг қалби ва нияти тоза бўлиши лозим, деган фикрдаман. Қолаверса, туғма истеъдод ва омад ҳам муҳим аҳамиятга эга. Мен ўзимни профессионал эмас, ҳаваскор, деб биламан. Доимо устозларга ҳавасманд сифатида улар каби халқ ардоғидаги ижодкор бўлишни ният қиламан. Ҳозирги кўплаб ёш ижодкорлар, ҳаттоки, айрим устоз санъаткорлар ҳам ўйнаётган роли томошабиннинг маънавий дунёсига нечоғли салбий хизмат қилаётганини билишмайди. Ижодкор, аввало, ҳаёт мактабида чиниқиб, пишиши керак, деб ҳисоблайман. Маҳорат фақат диплом билан белгиланмайди. Санъат соҳасида таҳсил олиб ҳам истеъдодсизлиги туфайли фақат қуруқ савлат бўлиб юрганларнинг кўпини кўрдим. Ҳамма гап инсоннинг ўз устида тинимсиз ишлаши, машаққат чекиб изланишида.\n— Сўнгги пайтларда нима учун кинофильмларда кам кўриняпсиз?\n— Кейинги йилларда ўқиган сценарийлар ичида ёқадиган ролларни учратмаяпман. Баъзи «ёш режиссёр»лар ваъда қилган катта гонорар эвазига бачкана, савиясиз ва томошабин меъдасига тегадиган фильмларда роль ўйнаб, мухлисларим олдида мисқоллаб йиққан обрўйимни арзимас ижро орқали йўқотишдан, уларнинг кўнглини қолдиришдан қўрқаман.\nЯхшигина гонорар эвазига дуч келган кинода суратга тушсам бўлади, албатта. Бироқ буни эп кўрмайман. Ахир, кинодаги роль бир умрга халққа мерос сифатида қолади. Эртага ролимни кўриб, ижроим, маҳоратим ва меҳнатимга муносиб баҳо беришларини хоҳлайман. Ҳаётда ҳам, кинода ҳам ота-онам, турмуш ўртоғим, фарзандларим ва яқинларимнинг юзини ерга қаратадиган иш қилмаслигим муҳим.\n— Бугунги ўзбек киносидаги қандай ҳолатлар кўнглингизни оғритади?\n— Сценарийнавислар орасида дилетантлар кўп. Аксарият режиссёрлар режа асосида ишламай, сценарийни съёмка майдончасида актёрларга суфлёрлар ёрдамида ёдлатишяпти. Бу жуда ҳам кулгили, тушунарсиз ва жуда ачинарли ҳолат. Шундай бўлгач, табиийки, уларда ҳаётийлик етишмайди. Айрим режиссёрлар доим бир хил қиёфали актёрларни экранга олиб чиқишади. Тўрт йил санъат соҳаси бўйича ўқиган кўплаб ёш актёрларни ёки бир нечта эпизодик роль ўйнаганларни чархлаб, ўзбек киноси учун янги қиёфа кашф қилмасликлари кишини таажжубга солади. Театрларда экранга чиқмай, ижод қилаётган қанча-қанча маҳоратли ҳамкасбларимиз бор. Уларнинг иқтидоридан ҳам фойдаланиш мумкин-ку?!\n— Театрда ишлаш ҳақида ҳеч ўйлаб кўрганмисиз?\n— Бундай ният ижодимни бошлаган кезлардаёқ пайдо бўлган. Ҳозир ҳам шу орзудаман. Авваллари кучли актёрларнинг бари театрда бўлади, деб ўйлардим. Афсуски, ҳозир ижоди ҳаминқадарларнинг ҳам кўпи «ибратхона»да ишлашга ошиқяпти. Улар ўзларича роль ўйнаб, «юлдуз»ман, деб юришибди. Бу ҳолатга сира тушунмайман. Театр дарғалари бўлган устозларимизни ҳам турли тадбирларда «эссиз саҳна…», дея ачиниб гапиришларига кўп гувоҳ бўлганман. Бироқ мен ўзимни театрда ижод қилишга лойиқ, деб ҳисобламайман. Ҳали ўз устимда кўп ишлашим ва изланишим керак.\n— Аксарият ёш актрисаларимизнинг ўзини тутиши, кийиниши томошабинларнинг доимий танқидига сабаб бўляпти. Сизнинг бу борадаги қарашларингиз қандай?\n— Ҳақиқатдан ҳозирги баъзи ёш актрисаларимиз санъат масъулиятини ҳис қилишмайди. Айримларининг ижтимоий тармоқларга жойлаган суратларини кўриб, уялиб кетасиз. Улар сабаб бошқа актрисаларнинг ҳам номига доғ тушаётгани янада ачинарли.\nАслида актёр таниқли эмас, севимли бўлиши керак. Шундагина бизни халқ яхши кўради. Бу фикрларим орқали актрисаларимизнинг айримларига ақл ўргатиб, танбеҳ бермоқчи эмасман. Фақатгина оддий инсон, мухлис сифатида кўриб, англаб етганларимни айтаяпман, холос.\n— Оиладаги рўзғор тутумингиз ҳақида ҳам озгина билсак бўладими?\n— Бу саволингизга жўяли жавобни яқинларим ва оила аъзоларимдан олишингиз мумкин, менимча. Ахир, ўзимга холис баҳо бера олмайман-да. Турмуш ўртоғим ва фарзандларим ёқтирган барча таомларни пиширишга, уйимни тоза сақлашга ва тежамкор бўлишга астойдил ҳаракат қиламан. Тежамкор оилада барака бўлишини биламан.\nМен учун энг муҳими — оила. Узоқ муддат экранларда кўринмай қўйганимнинг боиси ҳам шунда: фарзандларим тарбияси билан банд эдим. Оиламни санъатдан устун деб биламан. Аёл киши, аввало, ўзини оиласи ва фарзандларига бағишлаши керак, деб ҳисоблайман.\n🕔20:30, 21.02.2021 ✔150\n🕔16:16, 12.02.2021 ✔3714\n🕔11:57, 04.01.2021 ✔2039


Чуй вилояти, Панфилов тумани, Курпулдўк қишлоғи, К. Ибраималиев номидаги мактабнинг «1-Б» синфи ўқитувчиси Зарина Капарова ўтган йил 1 сентябр кунги дарсда Қирғизистон ҳақидаги кўргазмали материалларни намойиш этмоқда. [Максат Осмоналиев/Карвонсарой]\nБИШКЕК – Рус тили дарсликлари ва ўқув қўлланмаларини давлат манфаатларига мослаштириш ва ҳатто рус бўлмаган халқлар яшайдиган жойлар ва мамлакатларда ҳам уларни бир қолипга солиш ҳаракатлари қирғизистонлик таҳлилчиларининг хавотирига сабаб бўлмоқда.\n30 июл куни Россия президенти Владимир Путин «тарихий хотирани сақлаш ва тарихга оид маърифий ишларни ривожлантириш масаласига тизимли ва фаол ёндашиш мақсадида Россия Федерациясининг миллий манфаатларини ҳимоя қилишга қаратилган» Тарихни ўқитиш бўйича идоралараро комиссияни таъсис этган.\nКомиссия Россия манфаатларига путур етказувчи «хорижий тузилмалар фаолиятини» таҳлил қилади ва «аксилташвиқот кампанияларини» ташкиллаштиради.\nУнинг таркибига Путин администрацияси, куч ишлатар идоралар ва турли вазирликлар вакиллари киритилган.\nҚирғизистонлик кузатувчилар Россия президенти Владимир Путиннинг мамлакат тарихини қайта ёзишга оид сўнгги чораларидан ташвишга тушганлар. 2018 йилда Москва мактабларининг бирида олинган сурат. [Москва шаҳар мэрияси]\nИлгари жамоатчилик эътиборига тушган Путиннинг ёрдамчиси Владимир Мединский комиссия раиси этиб тайинланган.\nРоссия илмий доираларида плагиатга қарши курашувчи кўнгиллилар гуруҳи – Dissernet таҳлилчиларининг фикрича, 2011 йилда Мединский томонидан тақдим этилган докторлик диссертациясида сезиларли хатолар, ноаниқликлар ва очиқдан-очиқ плагиат бўлган.\nБироқ, 2017 йилда ўша пайтдаги Таълим ва фан вазирлиги Мединскийни илмий унвонидан маҳрум қилишдан бош тортган.\nМединский шу йил март ойида Россия парламентининг юқори палатаси – Федерация Кенгашига «Буюк рус ерлари қандай қилиб Украина, Қозоғистон ва ҳатто Белоруссияга ўтиб қолганини» текшириш таклифини бериб, халқаро можаро марказига тушиб қолган эди.\nРоссия ва Қирғизистондаги хавотирлар\nЎтмишда Совет Иттифоқи, жумладан, Марказий Осиё давлатларида юз берган фожиаларни бузиб кўрсатиш узоқ йиллар давомида Путин режимининг ўзига хос белгиларидан бири бўлиб келган.\nКремлнинг тарихни ўргатиш бўйича янги сиёсати ўтмишни бугунги кунни қойилмақом қилиб кўрсатадиган тарзда тасвирлайди, деган эди россиялик тарихчи ва телебошловчи Николай Сванидзе август ойида Озодлик радиосининг рус хизмати эфирида.\n«Бу тарих [подшоҳ] Николай I даврида ажойиб эди, у Сталин даврида ҳам ажойиб бўлган, бугунги кунда ҳам қойилмақом – комиссия шу нуқтайи назарни ёқлайди», дейди Сванидзе. «Бундай қарашдан чекинадиганларни қўли, боши, танасининг бошқа қисмларига аёвсиз уради. Шу боис, бу хавфли комиссия бўлиши шубҳасиз.»\nКомиссия таркибида куч тузилмалари вакилларининг бўлиши маърифий ишлардан разведка ишларига ўтилишини англатади, деди телебошловчи Михаил Соколов Озодлик радиосининг «Ҳодисалар билан юзма-юз» дастурида.\n«Чора кўриш, муайян ҳаракатларни амалга ошириш, аксилташвиқот. Кейинчи? Ҳақиқат вазирлигими ёки тарғибот вазирлиги?» деди Соколов.\nКремлнинг тарихни сиёсийлаштиришга уриниши Қирғизистон учун ҳам салбий оқибатларга олиб келиши мумкин, дейди қирғиз кузатувчилари.\nУшбу постсовет республикасининг ўзи диктатор Иосиф Сталин даврида оммавий қатллар ва бошқа террор чораларининг қурбони бўлган.\nРоссия режими бу борада сиёсатни янада қатъийлаштиришда давом этмоқда, дейди бишкеклик сиёсатшунос Аскат Дукенбаев.\n«Улар энди ўтмишдаги воқеаларни режим учун манфаатли талқин қилишга ҳам етиб келдилар», деди Дукенбаев Карвонсаройга. «Маълумки, ким ўтмишни назорат қилса, келажакни бошқаради, ким бугунги кунни назорат қилса, ўтмишни ҳам бошқара олади».\n«Аммо Путин тарихчиларининг фаолияти нуқтаи назаридан қарасак, «ким ўтмишни назорат қилса, ҳозирги кунни бошқаради», деб қўшимча қилса ҳам бўлади.»\nҚирғизистондаги янгиликлар ва ижтимоий тармоқлар ҳамон Россия билан боғланган ва Кремлнинг уларга таъсири ҳали ҳам кучли, деди Дукенбаев.\nУнинг сўзларига кўра, «Мединский комиссияси» Путин қайта тикламоқчи бўлган Россия империяси тарихини идеаллаштиришни мақсад қилган.\n«Буни масалан, Қирғизистондаги кремлпараст ОАВ саҳифаларида кўриб турибмиз. Улар бир неча йиллардан бери совет ўтмишини улуғлаб, мустақил Қирғизистоннинг постсовет давридаги қийинчиликларига яширин ёки очиқ-ойдин ишора қилиб келмоқда», деди Дукенбаев.\n«Афсуски, Россия трендининг ахборот майдонимизга салбий таъсири кучаймоқда, чунки Қирғизистонда мустақил, профессионал тарихий фикрлаш мактаби мавжуд эмас», деб қўшимча қилди у.\n«Шу боис ҳам, эҳтимол, айрим таниқли тарихчиларимиз россиялик ҳамкасбларининг эскирган ҳикояларини кўр-кўрона такрорлашни давом эттирмоқдалар.»\nРоссиянинг амалдаги чоралари\nҚирғизистонда аллақачон Россиянинг ўқитувчилари бор, шунингдек, қирғизистонлик мактаб ўқувчиларига таъсир кўрсатишнинг бошқа усуллари ҳам мавжуд.\n2019 йилда Қирғизистонда «Хориждаги рус тили ўқитувчиси» дастури ишга туширилган эди. Ҳар йили россиялик ўқитувчилар Қирғизистон шаҳарларига келиб, Россия ўқув дастурлари бўйича таълим беради.\nМДҲда гуманитар лойиҳаларни амалга оширадиган, Россиянинг «юмшоқ куч» сиёсати воситаси сифатида танилган «Россотрудничество» агентлиги қирғизистон мактабларига рус тили, адабиёти ва тарихи бўйича дарсликлар, шунингдек рус грамматикасига оид китобларни тарқатмоқда.\nБундан ташқари, у мамлакатдаги болалар боғчаларига рус тилидаги болалар адабиётлари, болалар нутқини ривожлантириш учун қўлланмалар ва кўргазмали қуроллар тақдим этади.\nҚирғизистонлик болалар хорижий мафкурачилар тайёрлаган тарихни ўрганиши эмас, балки миллий таълим дастури бўйича ўқитилиши керак, дейди Жалолобод шаҳридаги 2-мактабнинг тарих ўқитувчиси Анора Исмоилова.\n«Нега энди болаларимиз Россия манфаатларига мос келадиган тарихни ўрганиши керак?» дейди Исмоилова Карвонсаройга. «Улар бизнинг келажагимиз ва ҳақиқий тарихий фактларни, хусусан, халқимизнинг Россия империяси билан муносабатлари қандай бўлганини билишлари керак».\nҚирғизистон ҳукумати Россиянинг қирғиз мактабларига агрессив таъсирини назорат қилиши ва чеклаши керак, деди Исмоилова.\nПутинизм - бу янгиланган монархия ва чириган советчиликдан ташкил топган гибрид\nҲаммаси Россиянинг бефойда ҳаракатлари\nРоссиядан қанча узоқ бўлса, шунча яхши.\nРоссия империалистик руҳга эга. Шуни унутмаслик керак\nДемак бу ўликнинг шашти.\nМарказий Осиёлик таҳлилчилар: танглик кучайиб боргани сари Кремл ўзини жабрдийда қилиб кўрсатишга уринмоқда\nКузатувчиларга кўра, Россиянинг постсовет ҳудудда «доимий жабрдийда» эканига оид гап-сўзлар унинг тажовуздан чалғитиш ва ўзини оқлаш воситаси, холос.


ЎзА - Чуқур таҳлил, тинимсиз меҳнат ва оқилона ёндашув бўлса, аниқ натижага эришамиз\nДавлатимиз раҳбари дастлаб Поп туманидаги «Нуран уз» мева-сабзавотчилик кластери фаолияти билан танишди.\nПоп Наманган вилоятининг ҳудуди жиҳатидан энг катта тумани. Президентимизнинг фойдаланишдан чиқиб кетган қишлоқ хўжалик ерларини оборотга қайтариш тўғрисидаги тегишли қарорига мувофиқ, тумандаги унумсиз ерларни ўзлаштириш бўйича дастур ишлаб чиқилди.\nИспаниядан келтирилган “Magador”, “Maryblon 29c”, “Flopria” каби ҳосилдор навли ўрик кўчатлари икки ойдаёқ нишона берди. Бу боғ келаси йил тўлиқ ҳосилга киради ва гектарига 70 тоннагача мева беради. Бир гектаридан 50 минг доллар даромад олиш мумкин.\nКластер эгалари бу билан чекланиб қолмасдан, боғ қатор ораларига қовун, тарвуз экди. Айни кунларда ғарқ пишган ширин-шакар тарвуз-қовунлар Россия ва бошқа бозорларга экспорт қилинмоқда. Энг муҳими, барча мева ва полиз маҳсулотлари 100 фоиз экологик тоза.\nҚирқ йиллар мобайнида самарасиз ётган ерларда интенсив боғ яратишга инновацион асосда ёндашилган, сувни тежайдиган томчилатиб суғориш технологияси жорий этилган. Ушбу тизимни кластернинг ўзи қилгани 50 фоиз маблағни тежаш имконини берган. Бунинг учун 180 метр чуқурликдан сув чиқарадиган 4 та қудуқ қазилган. Тўлиқ компьютерлаштирилган тизим сувни чанқаган ерларга автоматик тарзда тақсимлайди. Яъни, ҳамма иш компьютер орқали бошқарилади.\nБу – икки босқичли лойиҳанинг дастлабкиси бўлиб, 2021-2022 йилларга мўлжалланган кейинги босқичда яна 1 минг 455 гектар ер ўзлаштирилади. Лойиҳа тўлиқ амалга ошгач, 350 та иш ўрни яратилади, йилига 10 миллион долларлик мева-сабзавот маҳсулотлари экспортга йўналтирилади.\nУшбу фойдаланилмай келган ташландиқ ерларда обод боғ барпо этиш осон бўлгани йўқ. Бунинг учун ерга тупроқ солинди, унумдор технологиялар олиб келинди. Бу, албатта, юртимизда фойдаланилмай, қаровсиз ётган ерларни ўзлаштириб, аҳолига даромад келтирадиган майдонларга айлантириш бўйича бошланган саъй-ҳаракатларнинг натижаси.\nКелгусида кластер 500 гектарга наъматак, 200 гектарга Калифорния узумини экишни режалаштирган. Ушбу навли узум тўртинчи йилда 100 килограмм ҳосил беради, жаҳон бозорида бир килограммининг баҳоси 37 евро туради.\nАсосийси, бу ерда тахминан деҳқончилик қилинмайди, яъни эртага қанча фойда олиши аниқ. Қаровсиз чўлни шундай боғу бўстонга айлантираётган миришкорлар тажрибасини қишлоқ хўжалиги ривожланган вилоятлар учун ўрнак қилса арзийди. Мана имконият йўқ жойдан даромад олиш, мана ақл билан қилинган меҳнатнинг натижаси.\nДавлатимиз раҳбари боғни кўздан кечирди, шу ерда нуронийлар, қишлоқ хўжалиги ходимлари билан суҳбатлашди.\n– Бошқа йўлимиз йўқ. Еримиз жаннатмонанд, бундан фойдаланиб, Наманганни бошқа ҳудудларга намуна қилишимиз керак, одамларни уйғотишимиз лозим. Йилма-йил фойдаланиш шарти билан ерини, уруғини, кўчатини, маблағини берамиз, қолган ҳаракат одамларнинг ўзидан бўлиши керак. Шундай қилмасак эртага натижамиз бўлмайди, – деди Президент.\nДавлатимиз раҳбари ўтган йили Наманган вилоятига ташрифи чоғида ижтимоий ҳимояга муҳтож, ишсиз, кам таъминланган, камбағал оилалар бандлигини таъминлаш мақсадида доимий даромад манбаига кўмаклашиш юзасидан топшириқлар берган эди. Ана шу топшириқ асосида вилоятда Бандлик ва меҳнат муносабатлари вазирлиги билан ҳамкорликда «Бир жойда – минг оила иссиқхонаси» лойиҳаси амалга оширилмоқда.\nБу борадаги ишлар жадал бошлаб юборилган. Жумладан, «Голден Натс Наманган» агро томорқа хизмати МЧЖ Баланд адир даштликларида узоқ йиллар давомида фойдаланилмаган 36 гектар майдонда ҳар бири 2 сотихли 1000 та иссиқхона қурмоқда.\nУмумий қиймати 13 миллиард сўм бўлган лойиҳага Бандликка кўмаклашиш жамғармаси ҳисобидан 6,7 миллиард сўм субсидия ва тижорат банкларининг 6,3 миллиард сўмлик имтиёзли кредити йўналтирилади.\nШу ерда вилоятда камбағалликни қисқартириш, бандликни таъминлаш, «Голден Натс Наманган» агро томорқа хизмати МЧЖ томонидан интенсив боғдорчиликни (ёнғоқ, бодом, олма ва олча) ташкил қилиш, чорвачилик ва сутни қайта ишлаш лойиҳалари тақдимоти ўтказилди.\nШавкат Мирзиёев Учқўрғон тумани Норин дарёси бўйида жойлашган ноёб балиқ турларини ишлаб чиқариш корхонаси “DB Group Eco” фаолияти билан танишди.\nМамлакатимизда узоқ йиллар давомида мазкур тармоқни ривожлантиришга етарли эътибор берилмади. Бу балиқчиликнинг имкониятларини чеклади, хўжаликларда ҳосил етиштириш камайишига сабаб бўлди. Ҳозир балиқ етиштириш нафақат сердаромад соҳа, балки ижтимоий аҳамияти катта экани инобатга олиниб, бу билан шуғулланаётган тадбиркорлик субъектларига субсидия ва имтиёзлар жорий этилмоқда.\nДавлатимиз раҳбари ушбу саноат салоҳиятини ошириш, аҳоли таомномасини балиқ маҳсулотлари билан бойитиш, соҳага инновацияларни жорий этиш, тоғолди ҳудудларда интенсив усулда балиқ етиштириб, экспорт ҳажмини ошириш масалаларига кўп марта тўхталган. 2017 йилда “Ўзбекбалиқсаноат” уюшмаси ташкил этилди. Мамлакатимизда жами 4000 га яқин балиқчилик хўжалиги фаолият кўрсатмоқда, уларда йилига 190 минг тонна балиқ етиштириляпти.\nҲудудларда интенсив усулда балиқ парваришлаш корхоналари сони ҳам ортиб бормоқда. Жумладан, 2019 йилда Наманган вилоятида балиқ етиштириш 6 минг 932 тоннани ташкил этган бўлса, жорий йилга келиб бу кўрсаткич 20 минг тоннага етиши кутилмоқда.\nПрезидентимизнинг 2018 йил вилоятга ташрифи давомида лойиҳа сифатида тақдимот қилинган “DB Group Eco” корхонасининг лойиҳа қиймати 40 миллиард сўм бўлиб, шундан 28 миллиарди банк кредити, 12,5 миллиарди эса ташаббускорнинг ўз маблағидир.\nКорхонанинг йиллик ишлаб чиқариш қуввати 1500 тонна. Бу ерда Европа тажрибаси асосида интенсив усулда форель, лосось каби ноёб балиқ турларини етиштириш йўлга қўйилган. Увилдириқлар ва балиқ озуқаси Дания ва Германиядан келтирилади.\nАсосан чучук ва кислородга тўйинган сувларда яшайдиган, совуқсевар ушбу балиқ турларини етиштириш учун корхона ҳовузларига сув Норин дарёсидан қуйилади ва сув айланма оқим билан яна дарёнинг ўзига қайтади. Бунда ортиқча сув ва энергия ресурси сарфланмайди.\nБалиқ увилдириқдан то товар ҳолатига етгунига қадар 1-1,5 йил парваришланади. Корхона тасарруфидаги 5 гектар жойда увилдириқ ва чавоқ етиштириш учун ёпиқ сув ҳавзалари ҳамда 66 та очиқ ҳовуз барпо этилган. 100 та иш ўрни яратилган. Корхона тўлиқ ишга тушгач, 2000 тонна балиқ чавоғи етиштириш имконига эга бўлади. Айни вақтда форель музлатилган ҳолда, шунингдек, совуқ ва иссиқ дудланган, филе ва кам тузланган ҳолатда ички бозорга чиқарилмоқда.\n– Бундай ноёб балиқ турлари аҳоли учун ҳамёнбоп бўлиши керак. Бунинг учун эса балиқ озуқаси ишлаб чиқаришни маҳаллийлаштириш зарур. Таннарх тушса бозори чаққон бўлади, одамлар дастурхонига балиқ етиб боради, тадбиркор ҳам фойда олади, – деди давлатимиз раҳбари.\nФорелни халқимиз хонбалиқ деб атайди, у фосфор, омега-3 ва омега-6 каби ёғ кислоталарига бой. Ушбу балиқ истеъмол қилинса, инсон қон-томир ва асаб, хотира сусайиши каби хасталикларга кам чалинади. Шу сабабдан хонбалиққа нафақат ички, балки ташқи бозорда ҳам талаб катта. Корхона йил сўнггига қадар 300 тонна балиқ экспорт қилишни режалаштирган.\nПрезидентимиз бундай корхоналарнинг қурилиш лойиҳаларида балиқ етиштиришнинг ўзига хос жиҳатларини инобатга олиб, жиддий ёндашиш лозимлигини таъкидлади. Учқўрғон, Мингбулоқ, Уйчи, Поп ва Норин туманларида 299 миллиард сўм қийматга эга 75 та янги лойиҳани амалга ошириш кўзда тутилган.\nШу ернинг ўзида давлатимиз раҳбари вилоятда қишлоқ хўжалигининг балиқчилик, чорвачилик, паррандачилик, қуёнчилик, асаларичилик, эчкичилик тармоқларини ривожлантириш бўйича янги лойиҳалар тақдимоти билан танишди.\nМасалан, вилоятда 2020 йилда чорвачилик тармоғида 84 та лойиҳа амалга оширилади, гўшт ва сутни қайта ишлаш корхоналари ташкил этилади.\nПоп тумани азалдан эчкичиликка ихтисослашган. Давлатимиз раҳбари йўқолиб кетган шу тажрибани қайта тиклаш, жун етиштириш ва қайта ишлаш бўйича кластер ташкил қилиш, Поп ва Чуст туманларидаги 1500 хонадонга 20 мингта қўй ва эчкини шартнома асосида тарқатиш бўйича кўрсатмалар берди.\nПаррандачилик, асаларичиликни ривожлантириш бўйича комплекс дастур ишлаб чиқиш, Наманган шаҳрида 10 минг тонна экспортбоп асал тайёрлаш, қадоқлаш ва сотишга ихтисослашган комплексни ишга тушириш бўйича топшириқлар берилди.\n117 гектар майдонни эгаллаган мазкур саноат мажмуасида қурилиш материаллари, машинасозлик ва металлга ишлов бериш, электротехника, тўқимачилик ва тикувчилик каби йўналишларда умумий қиймати 1 триллион 208 миллиард сўмлик 95 та лойиҳа амалга оширилиши режалаштирилган.\nДавлатимиз раҳбарига “Юксалиш” кичик саноат зонасида “Flat Tile” масъулияти чекланган жамиятининг кафель-керамика маҳсулотлари ишлаб чиқариш лойиҳаси тақдим этилди.\nЙилига 35 миллиард сўмлик маҳсулот ишлаб чиқариш қуввати яратиладиган лойиҳа босқичма-босқич 2021 йилнинг II чорагида ишга туширилади ва 410 та иш ўрни яратилади, шунингдек, йилига 15,3 миллион долларга тенг маҳсулотни экспорт қилиш кўзда тутилган.\n– Ўзбекистонимиздек фойдали қазилмага бой замин камдан кам, – дея таъкидлади Шавкат Мирзиёев. – Ўзимизда шундай юқори сифатли маҳсулотлар ишлаб чиқариш учун ғоят кенг имкониятлар, табиий ресурслар бўла туриб, уларни импорт қилардик. Нега? Чунки замонавий геологик тадқиқотлар, экспедициялар қилмасдик, илм-фан орқали масалаларга ёндашмасдик. Энди хомашёдан тўғри, унумли фойдаланиш, ундан бугунги кун талабларига жавоб берадиган товарлар ишлаб чиқариш учун илмий асосланган ечимлар топиш вақти келди.\nПрезидент кичик саноат зонаси ҳудудидаги эркаклар костюми, куртка ва пальто ишлаб чиқаришга ихтисослашган “Zamin kiyim sanoat” корхонасида амалга оширилаётган лойиҳалар билан ҳам танишди. Қиймати 24 миллиард сўмга тенг лойиҳага кўра йилига 10 миллиард сўмлик маҳсулот ишлаб чиқарилади ва 300 минг доллар миқдоридаги маҳсулотлар экспортга чиқарилади. 300 киши иш билан таъминланади.\nНаманган вилоятида саноат маҳсулотлари ишлаб чиқариш салоҳияти, ҳудудда 2020-2021 йилларда амалга ошириладиган инвестиция лойиҳалари, камбағалликни қисқартириш борасида амалга ошириладиган ишлар, ўзини ўзи банд қилиш юзасидан батафсил тақдимотлар ўтказилди.\nШавкат Мирзиёев мутасаддиларга муҳокама қилинган ҳар бир мавзу бўйича чуқур таҳлил асосида кўрсатма ва тавсиялар берди.\n– Бизнинг асосий хатоимиз – пулнинг қадрига етмаслигимиз. Давлат томонидан тадбиркорликни қўллаб-қувватлаш, инфратузилмани ривожлантириш, қўшимча иш ўринлари яратиш учун ажратилаётган маблағларнинг ҳар бир сўмини жойини билиб ишлатишимиз керак! Маҳсулот ишлаб чиқаришда таннархни камайтириш, жумладан, транспортировка харажатларини тушириш учун тинмай изланишимиз лозим. Ҳар бир масалада илмий, инновацион ёндашувлар қўллашимиз зарур, – деб таъкидлади Президент.\nПрезидент Шавкат Мирзиёев Наманган шаҳридаги “Орзу” маҳалла фуқаролар йиғинида “Обод ва хавфсиз маҳалла” концепцияси асосида амалга оширилган ишлар билан танишди.\n“Орзу” – Наманган шаҳрининг ўз номига муносиб, орзу-ҳавас қилса арзигулик намунали маҳалласи. 2013 йилда ташкил топган мазкур маҳаллада намунавий лойиҳалар асосидаги 830 та ҳамда якка тартибдаги 1 минг 682 та уй мавжуд. Бу ерда қарийб 12,5 минг аҳоли маиший қулайлик ва имкониятлардан баҳраманд ҳолда ҳаёт кечирмоқда.\nПрезидентимиз мамлакатимизда янгилик бўлган лойиҳа – Наманган шаҳрининг ижтимоий-иқтисодий геоахборот мониторинг ва рақамли бошқарув тизими билан танишар экан, энг катта масала жиноятчиликни камайтиришга эришиш эканини таъкидлади.\nДавлатимиз раҳбари вилоятдаги ёшлар ва жиноятга мойил қатламни секторлар томонидан назоратга олиш ва шу орқали жиноятчиликни жиловлаш бўйича ҳали тизимли ишлар қилинмаётганига эътибор қаратди. Бош прокуратура, Ички ишлар вазирлиги, Миллий гвардия мутасаддиларига маҳаллаларда тинчликни таъминлашга тўсқинлиқ қилаётган омилларни ўрганиш, секторлар ишлаши учун қонунчиликка тегишли меъёрларни киритиш юзасидан топшириқлар берилди.\n– Вилоятдаги секторлар раҳбарлари энди жиноятчиликка қарши курашда натижа бўйича жавоб беради. Жиноят қанча камайди, қайси адашганни тўғри йўлга қайтарди деган саволларга жавоб топиш учун мана шу тизимга ўтаяпмиз. Ҳам иқтисодиётни, ҳам жиноятчиликни, ҳам тинчликни, ҳам адолатни жойига қўйсак, халқимиз учун муносиб шароит яратган бўламиз, – деди Шавкат Мирзиёев.\nНаманганда жиноятчиликнинг олдини олиш бўйича вилоят секторлари раҳбарларининг ахборотлари тингланди.\nПрезидентимиз Шавкат Мирзиёев вилоятга ташрифи доирасида ушбу истироҳат боғида бажарилган ишлар билан танишди, дам олувчилар билан мулоқот қилди.\nДавлатимиз раҳбари ушбу боққа аввал ҳам ташриф буюриб, уни энг замонавий талаблар асосида барпо этиш зарурлигини таъкидлаганди. Ўтган давр мобайнида бу ерда кенг кўламли бунёдкорлик ишлари амалга оширилди. Ҳозирги кунда қисман ишга туширилган маданият ва истироҳат боғи тўлиқ фойдаланишга топширилса йилига 600 минг аҳолига хизмат кўрсатиш имконияти яратилади.\n– Икки йил олдин мана шу боғ лойиҳаси билан танишиб, унга “Афсоналар водийси” деб ном беришни таклиф қилгандим. Номига муносиб бўлибди. Мамлакатимизда бу каби замонавий дам олиш масканларини ҳали кўплаб барпо этамиз, – деди давлатимиз раҳбари.\nПрезидент Шавкат Мирзиёевнинг Наманган вилоятига ташрифи давом этмоқда.\nМатназар ЭЛМУРОДОВ, Зиёдулла ЖОНИБЕКОВ, Акрамжон САТТОРОВ, ЎзА махсус мухбирлари


«Такси» муваффақиятидан кейин фильм юлдузи Сами Насерининг ҳаёти қандай кечди? - Zamin.uz\n10:44 / 24.07.2020\n2005 йилда эса Von Dutch фирмаси стилистини калтаклагани сабаб икки ойга озодликдан маҳкум қилинади. 2008 йилда ҳайдовчилик гувоҳномасидан айрилганига қарамасдан машина ҳайдаб, полиция ходимини уриб юборади ва оқибатда 7500 евро жарима тўлаб, олти ой озодликдан маҳрум қилинади ва алкоголдан қутулиш учун даволовчи курсларга ёзилишга мажбур бўлади.\nБундан ташқари, 2018 йилда Москвадаги кароке-барлардан бирида Беларусь фуқаролари билан муштлашиб, яна бир марта полицияга тушади. Бу каби воқеалар унинг карьерасига ҳам таъсир ўтказмай қолмайди. “Замин” янгиликларини “Одноклассники”да кузатиб боринг\n6-07-2020, 10:57, Дунё\nЖеки Чан суратга олиш вақтида ҳалок бўлишига бир бахя қолгани ҳақида сўзлаб берди\n24-12-2019, 10:23, Дунё\n23-10-2019, 07:04, Дунё